text:
Vaega 124
1–14, Ua poloaiina Iosefa Samita e fai atu se folafolaga mamalu o le talalelei i le peresitene o le Iunaite Setete, i kovana, ma taitai o atunuu uma; 15–21, O Ailama Samita, Tavita W. Patten, Iosefa Samita, Matua, ma isi i totonu o e o ola ma e ua maliliu ua faamanuiaina ona o lo latou faamaoni ma le amiomamā; 22–28, Na poloaiina le Au Paia e fausia se faletalimalo ma se malumalu i Navu; 29–36, O papatisoga mo e ua maliliu ia faia i malumalu; 37–44, E fausia e le nuu o le Alii malumalu i taimi uma mo le faia o sauniga paia; 45–55, Ua tatalaina le Au Paia mai le fausiaina o le malumalu i le Itumalo o Siakisone ona o sauaga a o latou fili; 56–83, Ua tuuina mai faatonuga mo le fausiaina o le Maota i Navu 84–96, Ua valaaulia Ailama Samita e avea o se peteriaka, e maua ki, ma tu i le tulaga o Oliva Kaotui; 97–122, Ua fautuaina Viliamu La ma isi ia latou galuega; 123–145, Ua taʼu mai mautofi aoao ma mautofi i alaalafaga, faatasi ma o latou tiute ma korama e auai.
1 E Moni, ua faapea ona fetalai mai o le Alii ia te oe, laʼu auauna o Iosefa Samita, ua Ou fiafia lava i lau taulaga ma au tautinoga, ua e faia; ona o le faamoemoe lea na Ou faatu mai ai oe, ina ia Ou faailoa atu loʼu poto e ala i mea avaivai o le lalolagi.
2 Ua talia au tatalo i oʼu luma; ma i le tali atu i au tatalo Ou te fai atu ai ia te oe, ua valaaulia vave nei oe e faia se folafolaga mamalu o laʼu talalelei, ma o le asiteki lenei ua Ou faatuina e avea ma maatulimanu o Siona, lea o le a faaiila i teuga matagofie e tusa ma foliga o se maota o se tupu.
3 Ia fai atu lenei folafolaga i atupu uma o le lalolagi, i ona tulimanu e fa, i le peresitene mamalu filifilia, ma kovana faitōfā o le atunuu ua e nofo ai, ma i atunuu uma ua salalau le lalolagi.
4 Ia tusia i le agaga o le aagamalu ma i le mana o le Agaga Paia, lea o le a ia te oe i le taimi e tusia ai lea lava folafolaga;
5 Aua o le a tuu atu ia te oe e le Agaga Paia ia e iloa loʼu loto e uiga i tupu ma pule na, e oo lava i mea o le a pauu mai ia te i latou i se taimi o le a oo mai.
6 Aua, faauta, ua lata ona Ou valaau atu ia i latou ia uaʼi mai i le malamalama ma le mamalu o Siona, aua ua oo mai le taimi atofaina e faapitoa ai Siona.
7 O lea, ia e valaau atu ai, ia te i latou i le folafolaga leotele, faatasi ma lau molimau, ma ia lē mataʼu ia i latou, ona ua pei i latou o le avao, ma o lo latou mamalu atoa ua faapei o lona fuga ua lata ona paʼū, ma ina ia tuua ai foi i latou e aunoa ma se ʼalofaga—
8 Ma ia mafai ona Ou asiasi atu ia te i latou i le aso o le asiasiga, pe a Ou afe le ufi o oʼu mata, e tofi atu le vaega a le faasauā faatasi ma e pepelo, i le mea e i ai le alilivau o nifo, pe afai latou te teena aʼu auauna ma laʼu molimau ua Ou faaali atu ia te i latou.
9 O lenei foi, o le a Ou asiasi atu ma faamalulu o latou loto, le toatele lea o i latou, mo lo outou lelei, ina ia outou maua le alofa tunoa i o latou mata, ina ia mafai ona latou o mai i le amalamalama o le upumoni, ma Nuuese i le faaeaga po o le siiga i luga o Siona.
10 Ona ua vave ona oo mai o le aso o laʼu asiasiga, i se aitula tou te lē mafaufau i ai; ma o fea o le a i ai le saogalemu o loʼu nuu, ma le sulufaiga mo i latou o e o le a tuua?
11 Ala mai ia, E, tupu e o le lalolagi! Ia outou o mai ia, E, ia outou o mai ia, ma a outou auro ma a outou ario, e fesoasoani i loʼu nuu, i le fale o afafine o Siona.
12 O lenei foi, e moni Ou te fai atu ia te oe, tuu atu i laʼu auauna o Robert B. Thompson e fesoasoani ia te oe e tusi lenei folafolaga, ona ua Ou fiafia lava ia te ia, ma e tatau ona faatasi o ia ma oe;
13 O lea, ia tuu atu ia te ia ʼia faalogo i lau fautuaga, ma o le a Ou faamanuiaina o ia i faamanuiaga e tele; ia tuu atu ia te ia ʼia faamaoni ma tonu i mea uma mai le taimi nei i luma, ma o le a sili o ia i oʼu mata;
14 Ae ia tuu atu ia te ia ʼia manatua e ia o le a Ou manaomia mai lona lima lana amea-tausi.
15 O lenei foi, e moni Ou te fai atu ia te oe, amuia lava laʼu auauna o aAilama Samita; aua o Aʼu, o le Alii, ua alofa ia te ia ona o le efaamaoni o lona loto, ma ona e fiafia o ia i mea ua saʼo i oʼu luma, ua fetalai mai ai le Alii.
16 O lenei foi, tuu atu i laʼu auauna o Ioane C. Bennett e fesoasoani ia te oe i lau galuega i le auina atu o laʼu upu i tupu ma tagata o le lalolagi, ma tu i tafatafa o oe, laʼu auauna lava lea o Iosefa Samita, i le itula o le puapuaga; ma o le a lē iʼuvale lona taui pe afai e talia e ia afautuaga.
17 Ma o le a sili tele atu o ia ona o lona alofa, aua o le a avea o ia mo aʼu pe afai e faia e ia lenei mea, ua fetalai mai ai le Alii. Ua Ou vaai i le galuega na ia faia, lea Ou te talia pe afai e faaauau pea o ia, ma faapaleina o ia i faamanuiaga ma le mamalu tele.
18 O lenei foi, Ou te fai atu ia te oe o loʼu loto, e tatau i laʼu auauna o Laimani Uaite ona faaauau pea ona talai atu mo Siona, i le agaga o le agamalu, ma taʼutaʼu atu aʼu i luma o le lalolagi; ma o le a Ou sapasapaia o ia i luga e pei o i luga o aapaau o aeto; ma o le a aumai e ia le mamalu ma le viiga ia te ia lava ma i loʼu igoa.
19 Ina ia mafai ona Ou avea o ia mo aʼu lava pe a faaiʼuina e ia lana galuega, e pei ona Ou faia i laʼu auauna o aTavita Patten, lē ua faatasi nei ma aʼu, ma laʼu auauna foi o eEteuati Paterika, ma laʼu auauna matua foi o iIosefa Samita, Matua, lē ua nonofo ofaatasi ma Aperaamo i lona lima taumatau, ma ua faamanuiaina lava ma paia o ia, ona ua ā aʼu o ia.
20 O lenei foi, e moni Ou te fai atu ia te oe, o laʼu auauna o Siaosi Mila, ua aunoa ma le afaaʼoleʼole; e mafai ona faalagolagoina o ia ona o le faamaoni o lona loto; ma ona o le alofa ua ia te ia i laʼu molimau, o Aʼu, o le Alii, ua alofa ia te ia.
21 O lea Ou te fai atu ai ia te oe, Ou te faamauina i luga o lona ulu le tofi o se aepikopo, e pei o laʼu auauna o Eteuati Paterika, ina ia maua e ia faapaiaga o loʼu fale, ina ia mafai e ia ona tuu atu faamanuiaga i luga o ulu o e matitiva o loʼu nuu, ua fetalai mai ai le Alii. Ia lē tuu atu i se tagata ia inoino i laʼu auauna o Siaosi, ona o le a faamamaluina aʼu e ia.
22 Ia tuu atu i laʼu auauna o Siaosi, ma laʼu auauna o Laimani, ma laʼu auauna o Ioane Snider, ma isi, e fausia se afale mo loʼu igoa, ia pei o le fale o le a faaali atu e laʼu auauna o Iosefa ia te i latou, i luga o le nofoaga o le a faaali atu foi e ia ia te i latou.
23 Ma o le a avea lea fale o se fale e tali ai tagata, o se fale e mafai ona o mai i ai tagata ese mai mea mamao e nonofo ai; o lea ia avea ma se fale lelei, e agavaa mo le talia atoatoa, ina ia maua e le atagata malaga vaivai le maloloina ma le saogalemu aʼo manatunatu loloto o ia i le afioga a le Alii; ma o le emaatulimanu ua Ou tofia mo Siona.
24 O lenei fale o le a avea ma nofoaga o le maloloina pe afai e fausia mo loʼu igoa, ma pe afai e lē tuua e le pule o le a tofia i ai se mea eleelea e oo mai i ona luga. O le a paia, po o o le a lē afio ai le Alii lo outou Atua.
25 O lenei foi, e moni Ou te fai atu ia te outou, ia tuu atu i laʼu au paia uma e o mai mai mea mamao.
26 Ma ia outou auina atu ni avefeau televavave, ioe, ni avefeau filifilia, ma fai atu ia te i latou: Ia outou o mai ia, ma a outou auro uma, ma a outou ario, ma a outou maa taua, ma a outou mea anamua uma, ma faatasi ma i latou uma o e ua i ai le malamalama e uiga i mea anamua, o e e fia o mai, ia o mai, ma aumai le laau-tasura, ma le laau-perosi, ma le laau-kitara, faatasi ma laau pele uma o le lalolagi;
27 Ma faatasi ma le uamea, ma le kopa, ma le apamemea, ma le metala paʼepaʼe, faatasi ma a outou mea taua uma o le lalolagi; ma fausia se afale i loʼu igoa, mo le Silisili Ese e eafio ai.
28 Aua ua leai se mea e maua i luga o le lalolagi e mafai e ia ona afio mai i ai ma atoefuatai mai mea na leiloa mai ia te outou, po o mea na aveese e ia, o le atoatoaga lava o le perisitua.
29 Aua ua lē o i ai se faatanoa afaipapatisoga i luga o le lalolagi, e mafai ai e i latou, o laʼu au paia, ona epapatiso mo i latou o e ua maliliu—
30 Aua o lenei sauniga e ā loʼu fale, ma e lē mafai ona Ou taliaina, tau lava i aso o lo outou mativa, ia e lē mafai ai ona outou fausia o se fale mo aʼu.
31 Ae ʼOu te poloai atu ia te outou, outou uma o laʼu au paia, ia afausia se fale mo aʼu; ma ʼOu te tuu atu ia te outou se taimi ua lava e fausia ai se fale mo aʼu; ma o le taimi lea o le a talia ai a outou papatisoga ia te aʼu.
32 Ae faauta, i le faaiuga o lenei taimi tuupoina o le a lē talia ia te aʼu a outou papatisoga mo o outou tagata maliliu; ma afai tou te lē faia nei mea i le faaiuga o le taimi tuupoina, o le a teena outou o se ekalesia, faatasi ma o outou tagata maliliu, ua fetalai mai ai le Alii lo outou Atua.
33 Aua e moni ʼOu te fai atu ia te outou, a uma ona outou maua se taimi ua lava e fausia ai se fale mo aʼu, o ona totonu e i ai le sauniga o le papatisoga mo e ua maliliu, ma o mo lea lava na faatu ai mai luma atu o le faavaega o le lalolagi, o le a lē mafai ona talia ia te aʼu a outou papatisoga mo o outou tagata maliliu;
34 Aua o totonu o inā e faauu atu ai aki o le perisitua paia, ina ia outou maua le viiga ma le mamalu.
35 Ma a mavae lenei taimi, o a outou papatisoga mo e ua maliliu, e faia e i latou o e ua salalau lautele, e lē talia ia te aʼu, ua fetalai mai ai le Alii.
36 Aua ua faauuina o Siona, ma i ona siteki, ma i Ierusalema, nofoaga na ua ʼOu tofia mo asulufaiga, o nofoaga na ia avea mo a outou papatisoga mo o outou tagata maliliu.
37 O lenei foi, e moni ʼOu te fai atu ia te outou, pe faapefea ona talia ia te aʼu a outou amulumuluga, vagana ai ua outou faia i latou i totonu o se fale ua outou fausia mo loʼu igoa?
38 Aua, o le pogai lea na ʼOu poloaiina ai Mose e tatau ia te ia ona fausia se afale fetafai, e tatau ona latou tauave faatasi ma i latou i le vao, ma ia fausia se efale i le laueleele o le folafolaga, ina ia mafai ona faaali mai sauniga na na natia mai le taimi ae lei i ai le lalolagi.
39 O lea, e moni ʼOu te fai atu ia te outou, o a outou afaauuga, ma a outou mulumuluga, ma a outou epapatisoga mo e ua maliliu, ma a outou ialofi sa, ma a outou faamanatuga mo a outou otaulaga e faia e atalii o Levi, ma mo a outou faaaliga i o outou nofoaga sili ona upaia ia tou te maua ai i totonu talatalaga, ma a outou tulafono ma faamasinoga, mo le amataga o faaaliga ma le faavaega o Siona, ma mo le mamalu, viiga, ma le faaeega o ona tagata uma, ua faauuina i sauniga o loʼu fale paia, lea ua poloaiina loʼu nuu i taimi uma ia fausia mo loʼu igoa paia.
40 Ma e moni ʼOu te fai atu ia te outou, ia tuu atu ia fausia lenei fale mo loʼu igoa, ina ia mafai ona ʼOu faaali atu ai i totonu aʼu sauniga i loʼu nuu;
41 Aua ua ʼOu manatu ua tatau ona afaaali atu i laʼu ekalesia mea sa taofi enatia mai luma atu o le faavaega o le lalolagi, o mea e faatatau i le tisipenisione o le iʼatoaga o taimi.
42 Ma o le a aʼOu faaali atu i laʼu auauna o Iosefa mea uma e faatatau i lenei fale, ma lona perisitua, ma le nofoaga o le a fausia ai i luga.
43 Ma ia outou fausia i luga o le nofoaga i le mea ua outou mafaufau e fausia ai, aua o le fasi fanua lena ua Ou filifilia mo outou e fausia ai.
44 Afai tou te galulue ma lo outou malosi atoa, o le a Ou faapaiaina lena fasi eleele ina ia faia ia apaia.
45 Ma afai e faalogo mai loʼu nuu i loʼu leo, ma le leo o aʼu aauauna o e ua Ou tofia e taitaia loʼu nuu, faauta, e moni Ou te fai atu ia te outou, o le a lē aveesea i latou i fafo mai lo latou nofoaga.
46 Ae afai latou te lē faalogo mai i loʼu leo, po o le leo o nei alii o e ua Ou tofia, o le a lē faamanuiaina i latou, aua ua latou faaeleeleaina oʼu eleele paia, ma aʼu sauniga paia, ma tusi faavae, ma aʼu upu paia Ou te tuu atu ia te i latou.
47 Ma o le a oo mai, afai tou te fausia se fale i loʼu igoa, ma lē faia mea Ou te fai atu ai, o le a Ou lē faia le atautoga ua Ou faia atu ia te outou, pe faataunuu folafolaga ua outou faamoemoe i ai mai loʼu lima, ua fetalai mai ai le Alii.
48 Aua anai lo faamanuiaga, o outou, ia outou lava galuega, tou te aumaia fetuu, le toasa, le toatamai, ma faamasinoga i luga o o outou lava ulu, e ala i o outou sese, ma ala ia outou mea inosia uma, ua outou faia i oʼu luma, ua fetalai mai ai le Alii.
49 E moni, e moni, Ou te fai atu ia te outou, a Ou tuuina atu se poloaiga i soo se tasi o atalii o tagata, e fai se galuega i loʼu igoa, ma o atu ia atalii o tagata ma lo latou malosi atoa ma mea uma ua ia te i latou e fai lena galuega, ma lē tuua lo latou afiliga, ae o mai o latou fili ia i latou ma taofi i latou mai le faia o lena galuega, faauta, ona tatau ai lea ia te aʼu ona lē toe emanaomia lena galuega mai i lima o ia atalii o tagata, ae talia a latou taulaga.
50 Ma o le amioletonu ma le soliga o aʼu tulafono ma poloaiga paia o le a Ou aasiasi atu ai i luga o ulu o i latou o e e faalavelave i laʼu galuega, e oo atu i le etupulaga lona tolu ma le fa, i le umi latou te lē isalamo ai, ma inoino mai ai ia te aʼu, ua fetalai mai ai le Alii le Atua.
51 O lea, o le pogai lenei ua Ou taliaina ai taulaga a i latou o e na Ou poloaiina e fausia se aai ma se afale i loʼu igoa, i le itumalo o eSiakisone, Misuri, ma sa taofia e o latou fili, ua fetalai mai ai le Alii lo outou Atua.
52 Ma o le a Ou tali atu i le afaamasinoga, ita, ma le toasa, le tagiaue, faavauvau, ma le lilivau o nifo i luga o o latou ulu, e oo atu i le tupulaga lona tolu ma le fa, i le umi latou te lē salamo ai, ma inoino mai ia te aʼu, ua fetalai mai ai le Alii lo outou Atua.
53 Ma Ou te faia lenei mea ma faataitaiga ia te outou, mo lo outou toafilemu e faatatau ia i latou uma o e na poloaiina e faia se galuega a ua taofia e lima o o latou fili, ma i sauaga, ua fetalai mai ai le Alii lo outou Atua.
54 Aua o Aʼu o le Alii lo outou Atua, ma o le a Ou laveaiina i latou uma o o outou uso o e na loto amamā, ma sa efasiotia i le laueleele o Misuri, ua fetalai mai ai le Alii.
55 O lenei foi, e moni Ou te fai atu ia te outou, Ou te toe poloai atu ia te outou ia fausia se afale i loʼu igoa, i le nofoaga lava lenei, ina ia outou efaamaonia mai outou lava ia te aʼu tou te faamaoni i mea uma Ou te poloaiina ai outou, ina ia Ou faamanuiaina outou, ma faapaleina outou i le mamalu, ola pea, ma le ola e faavavau.
56 Ma o lenei Ou te fai atu ia te outou, e faatatau i loʼu afaletalimalo na Ou poloaiina outou ia fausia mo le taliga o tagata ese, ia tuu atu ia fausia mo loʼu igoa, ma ia tuu atu loʼu igoa e faaigoa ai, ma ia tuu atu i ai i totonu se mea e nonofo ai laʼu auauna o Iosefa ma lona aiga, mai lea tupulaga i lea tupulaga.
57 Aua ua Ou tuuina lenei faauuga i luga o lona ulu, ina ia tuuina foi lona faamanuiaga i luga o ulu o ana fanau mulimuli mai pe a mavae atu o ia.
58 Ma e pei ona Ou fai atu ia aAperaamo e faatatau i ituaiga o le lalolagi, e faapea foi ona Ou fai atu i laʼu auauna o Iosefa: O le a faamanuiaina ia te oe ma au efanau ituaiga o le lalolagi.
59 O lea, ia tuu atu ai i laʼu auauna o Iosefa ma ana fanau e mulimuli mai pe a mavae atu o ia ia nonofo i lena fale, mai lea tupulaga i lea tupulaga, e faavavau ma faavavau lava, ua fetalai mai ai le Alii.
60 Ma ia tuu atu le igoa o lena fale ia taʼua o le Maota i Navu; ma ia tuu atu ia avea ma malutaga matagofie mo tagata, ma se nofoaga mapu mo le tagata malaga ua vaivai, ina ia mafai e ia ona mafaufau ai i le mamalu o Siona, ma le mamalu o lenei aai, lona maatulimanu;
61 Ina ia mafai ai foi e ia ona maua le fautuaga mai ia te i latou o e ua Ou faatutuina e avea e pei o ni alaau totō lauiloa, ma o ni eleoleo i luga o ona pa.
62 Faauta, e moni Ou te fai atu ia te outou, ia tuu atu i laʼu auauna o Siaosi Mila, ma laʼu auauna o Laimani Uaite, ma laʼu auauna o Ioane Snider, ma laʼu auauna o Peter Haws, e faatulaga i latou lava, ma tofia se tasi o i latou e avea ma peresitene i luga o la latou korama mo le faamoemoe o le fausiaina o lena fale.
63 Ma ia latou faia se tusifaavae, e mafai ai ona latou maua ni vaega faʼasoa mo le fausiaina o lena fale.
64 Ma ia latou lē talia ina se mea maualalo ifo i lo le limasefulu tālā mo se vaega faʼasoa i lena fale, ma ia faatagaina i latou e talia le sefululima afe tālā mai i soo se tagata e toatasi mo vaega faʼasoa o lena fale.
65 Ae ia lē faatagaina i latou e talia mai i soo se tagata e toatasi le sili atu i le sefululima afe tālā mo se vaega faʼasoa.
66 Ma ia lē faatagaina i latou e talia mai i soo se tagata e toatasi le itiiti ifo mai i le limasefulu tālā mo se vaega faʼasoa i lena fale.
67 Ma ia lē faatagaina i latou e talia soo se tagata e avea o se ua i ai vaega faʼasoa i lenei fale, vagana ua totogi mai e lea lava tagata lana vaega i o latou lima i le taimi e maua ai e ia lana faʼasoa;
68 Ma o le a maua e ia le vaega faʼasoa i lena fale e tusa ma le aofai o vaega faʼasoa e totogi mai e ia i o latou lima; ae afai e leai se mea e totogi mai e ia i o latou lima o le a lē maua e ia ni vaega faʼasoa i lena fale.
69 Ma ai se e totogi mai se vaega faʼasoa i o latou lima ia avea ma vaega faʼasoa i lena lava fale, mo ia lava, ma mo ana tupulaga mulimuli mai pe a mavae atu o ia, mai lea tupulaga i lea tupulaga, i le umi e umia ai e ia ma ona suli lena vaega faʼasoa, ma lē faatau atu ai pe tuu ese atu ai le vaega faʼasoa i fafo mai i o latou lima i la latou filifiliga saoloto ma mea e fai, pe afai tou te faia loʼu loto, ua fetalai mai ai le Alii lo outou Atua.
70 O lenei foi, e moni Ou te fai atu ia te outou, afai e talia e laʼu auauna o Siaosi Mila, ma laʼu auauna o Laimani Uaite, ma laʼu auauna o Ioane Snider, ma laʼu auauna o Peter Haws, soo se vaega faʼasoa i o latou lima, i tupe, po o i meatotino latou te maua ai le aofai moni i tupe, ia latou lē tuu ese soo se vaega o lena faʼasoa mo soo se isi lava faamoemoe, tau lava mo lena fale.
71 Ma afai latou te tuu ese soo se vaega o lena faʼasoa mo soo se isi lava mea, tau lava mo lena fale, e aunoa ma le ioe a le ʼau fai faʼasoa, ma latou lē toe totogi mai faasautuafā mo le vaega faʼasoa na latou tuu ese mo soo se isi mea, tau lava i lena fale, o le a fetuuina i latou, ma o le a aveesea i latou i fafo mai lo latou tulaga, ua fetalai mai ai le Alii le Atua; ona o Aʼu, le Alii, o le Atua, ma e lē mafai ona aulagia i soo se tasi o ia mea.
72 E moni Ou te fai atu ia te outou, ia tuu atu i laʼu auauna o Iosefa e totogi atu vaega faʼasoa i o latou lima mo le fausiaina o lena fale, pe pei ona foliga lelei ia te ia; ae e lē mafai e laʼu auauna o Iosefa ona totogi e sili atu i le sefululima afe tālā o vaega faʼasoa i lena fale, pe i lalo o le limasefulu tālā; pe mafai foi e se isi lava tagata, ua fetalai mai ai le Alii.
73 Ma o loo i ai foi isi o e ua fia iloa loʼu loto e faatatau ia te i latou, ona ua latou ole mai ai i oʼu lima.
74 O lea, Ou te fai atu ai ia te outou e uiga i laʼu auauna o Vinson Knight, afai e fia faia e ia loʼu loto ia tuu atu ia te ia e fai siea i lena fale mo ia lava, ma mo ana fanau pe a mavae o ia, mai lea tupulaga i lea tupulaga.
75 Ma ia tuu atu ia te ia e sii i luga lona leo ia umi ma leotele, i totonu o tagata, e aaioi le tagi a e matitiva ma lē tagolima; ma ia tuu atu ia te ia ia lē faavaivai, pe ia vaivai lona loto; ma o le a Ou etalia ana taulaga, ona o le a lē avea i latou ia te aʼu e pei o taulaga a Kaino, aua o le a avea o ia mo aʼu, ua fetalai mai ai le Alii.
76 Ia tuu atu i lona aiga ia olioli ma liliu ese o latou loto mai puapuaga; ona ua Ou filifilia o ia ma faauuina o ia, ma o le a faamamaluina o ia i totonu o lona aiga, aua o le a Ou faamagaloina ana agasala uma, ua fetalai mai ai le Alii. Amene.
77 E moni Ou te fai atu ia te outou, ia tuu atu i laʼu auauna o Ailama ia fai siea i lena fale e pei ona foliga lelei ia te ia, mo ia lava ma ana fanau pe a mavae atu o ia, mai lea tupulaga i lea tupulaga.
78 Ia tuu atu i laʼu auauna o Isaako Kalani e fai siea i lena fale; aua o Aʼu, o le Alii, ua alofa ia te ia mo galuega na ia faia, ma o le a Ou faamagaloina ana agasala uma; o lea, ia tuu atu ia manatua o ia mo se sao i lena fale mai lea tupulaga i lea tupulaga.
79 Ia tuu atu i laʼu auauna o Isaako Kalani ia tofia i totonu o outou, ma ia faauu e laʼu auauna o Viliamu Mareko, ma faamanuia e ia, e o ma laʼu auauna o Ailama e faataunuu le galuega o le a faasino atu e laʼu auauna o Iosefa ia te i laua, ma o le a faamanuiaina tele i laua.
80 Ia tuu atu i laʼu auauna o Viliamu Mareko e totogi siea i lena fale, e pei ona foliga lelei ia te ia, mo ia lava ma ana fanau, mai lea tupulaga i lea tupulaga.
81 Ia tuʼu atu i laʼu auauna o Enele G. Sherwood e totogi siea i lena fale, e pei ona foliga lelei ia te ia, mo ia lava ma lana fanau pe a mavae atu o ia, mai lea tupulaga i lea tupulaga.
82 Ia tuu atu i laʼu auauna o Viliamu La e totogi siea i lena fale, mo ia lava ma lana fanau pe a mavae atu o ia, mai lea tupulaga i lea tupulaga.
83 Afai e fia faia e ia loʼu loto ia lē tuu atu ia te ia e ave lona aiga i laueleele i sasaʼe, i Katelani lea; e ui i lea, o Aʼu, o le Alii, o le a Ou ati aʼe i luga Katelani, peitai, o Aʼu, o le Alii, ua saunia se sasa mo i latou o e o nonofo ai.
84 Ma i laʼu auauna o Almon Babbit, e tele mea ua Ou lē fiafia ai i ai; faauta, ua saili o ia e faatu lana fautuaga nai lo le fautuaga ua Ou faauuina, le fautuaga lava lea a le Au Peresitene o laʼu Ekalesia; ma ua faatu e ia se atamai povi auro e tapuai i ai loʼu nuu.
85 Ia lē tuua se tagata o lē ua sau iinei e saili e tausi i aʼu poloaiga, e aalu ese atu mai lenei nofoaga.
86 Afai latou te ola iinei ia tuu atu ia te i latou ia ola ia te aʼu; ma afai e maliliu i latou ia tuu atu ia latou maliliu ia te aʼu; auā o le a latou amalolo mai ia latou galuega uma iinei, ma o le a faaauau pea a latou galuega.
87 O lea, ia tuu atu i laʼu auauna o Viliamu ia tuu mai lona faalagolago ia te aʼu, ma tuu le fefe e faatatau i lona aiga, ona o le faamaʼi o le laueleele. Afai tou te aalolofa mai ia te aʼu, tausi i aʼu poloaiga; ma o le a eliua ai le faamaʼi o le laueleele mo lo outou mamalu.
88 Ia tuʼu atu i laʼu auauna o Viliamu e alu ma folafola atu laʼu talalelei tumau-faavavau ma le leo tele, ma le olioli tele, e pei ona o le a musuia ai o ia e loʼu aAgaga, i e o nonofo i Uosā, ma e foi o nonofo i Karefasi, ma e foi o nonofo i Pelinitone, ma e foi o nonofo i Metisone, ma faatalitali ma le onosai ma le filiga mo ni isi faatonuga i laʼu konafesi aoao, ua fetalai mai ai le Alii.
89 Afai e faia e ia loʼu loto ia tuu atu ia te ia ia amata atu nei ona faalogo i le fautuaga a laʼu auauna o Iosefa, ma lagolago ma ana mea i le atagi a e matitiva, ma faasalalau atu ele faaliliuga fou o laʼu upu paia i e o nonofo i le lalolagi.
90 Afai e faia e ia lenei mea o le a Ou afaamanuiaina o ia i se faatelega o faamanuiaga, o le a lē tuulafoaiina ai o ia, pe maua ai ana fanau i le eʼaisi meaai.
91 O lenei foi, e moni Ou te fai atu ia te outou, ia tuu atu i laʼu auauna o Viliamu ia tofia, faaee i ai le tofi, ma faauu e avea ma fesoasoani i laʼu auauna o Iosefa, i le tulaga o laʼu auauna o Ailama, ina ia mafai e laʼu auauna o Ailama ona ave o le tofi o le Perisitua ma le aPeteriaka, lea na tofia ia te ia e lona tamā, e ala i le faamanuiaga ma i le aiā tatau foi;
92 Ina ia umia e ia mai le taimi nei ki o afaamanuiaga faapeteriaka i luga o ulu o loʼu nuu uma,
93 Ina ia faamanuiaina soo se tasi e faamanuia e ia, ma fetuuina soo se tasi e afetuu e ia; ina ia efaamauina i le lagi soo se mea lava e faamauina e ia i luga o le lalolagi; ma o soo se mea lava e tatala e ia i luga o le lalolagi o le a tatalaina i le lagi.
94 Ma ua Ou tofia o ia mai le taimi nei ia avea o ia o se perofeta, ma se atagatavāai, ma se talifaaaliga i laʼu ekalesia, faapea foi laʼu auauna o Iosefa;
95 Ina ia galue gatasi foi o ia ma laʼu auauna o Iosefa; ma ina ia maua e ia fautuaga mai laʼu auauna o Iosefa, o lē o le a ia faaali atu ia te ia aki e mafai ona ole mai ai o ia ma maua ai, ma faapaleina ai i lea lava faamanuiaga, ma le mamalu, ma le viiga, ma le perisitua, ma meaalofa o le perisitua, ia sa tuu atu i se taimi i luga o ia o lē sa avea ma aʼu auauna o eOliva Kaotui;
96 Ina ia mafai e laʼu auauna o Ailama ona molimau e uiga i mea o le a Ou faaali atu ia te ia, ina ia manatua lona igoa i le mamalu mai lea tupulaga i lea tupulaga, e faavavau ma faavavau lava.
97 Ia tuu atu foi ia maua e laʼu auauna o Viliamu La ki e mafai ona ole mai ai o ia ma maua faamanuiaga; ia tuu atu ia te ia ia afaamaualalo i oʼu luma, ma ia aunoa ma se efaaʼoleʼole, ma o le a maua e ia loʼu Agaga, o le iFaamafanafana lava, lea o le a faaalia atu ia te ia le moni o mea uma, ma tuu atu ia te ia, i le taimi tonu lava, mea e fai atu ai o ia.
98 Ma o afaailoga nei e mulimuli atu ia te ia—o le a efaamalolo e ia e mamaʼi, o le a tutuli i fafo e ia tiapolo, ma o le a laveaiina o ia mai ia i latou o e e tuu atu ia te ia mea oona e oti ai;
99 Ma o le a taitaia o ia i ala e lē mafai ai e agata uogo ona utia lona mulivae, ma o le alu aʼe o ia i luga i manatunatuga o ona emafaufauga maualuluga e pei ua i luga o apaau o aeto.
100 Ma afai Ou te loto e faatu mai e ia sē ua oti, ia tuu atu ia te ia ia lē taofia lona leo.
101 O lea, ia tuu atu i laʼu auauna o Viliamu e alaga leotele atu ma ia lē taofia, i le olioli ma le fiafia, ma osana ia te ia o lē ua afio i luga o le nofoalii e faavavau ma faavavau lava, ua fetalai mai ai le Alii lo outou Atua.
102 Faauta, Ou te fai atu ia te outou, ua ia te aʼu se misiona faapolopolo mo laʼu auauna o Viliamu, ma laʼu auauna o Ailama, ma mo nao laua lava; ma ia tuu atu i laʼu auauna o Iosefa e nofo pea i le aiga, ona ua manaomia o ia. O le vaega o totoe o le a Ou faaali atu ia te outou i se taimi o mulimuli mai. E faapea lava. Amene.
103 O lenei foi, e moni Ou te fai atu ia te outou, afai e fia auauna mai laʼu auauna o aSini ia te aʼu ma avea ma fesoasoani i laʼu auauna o Iosefa, ia tuu atu ia te ia e tulai ma sau i luga ma tu i le tofi o lona valaauga, ma faamaulalo o ia lava i oʼu luma.
104 Ma afai e osi mai e ia ia te aʼu se taulaga e talia, ma tautinoga, ma nonofo faatasi pea ma loʼu nuu, faauta, o Aʼu, o le Alii lo outou Atua, o le a Ou faamaloloina o ia o le a malolo ai o ia; ma o le a toe siʼi atu e ia lona leo i luga o mauga, ma avea o se afailauga i luma o oʼu mata.
105 Ia tuu atu ia te ia e sau ma faatu lona aiga i le pitonuu lea ua alaala ai laʼu auauna o Iosefa.
106 Ma i ana malaga uma, ia tuu atu ia te ia e sii i luga lona leo e pei o le leo o se pu, ma lapatai atu i tagata o le lalolagi ia sosola ese mai le toasa o le a oo mai.
107 Ia tuu atu ia te ia e fesoasoani i laʼu auauna o Iosefa, ma ia tuu atu foi i laʼu auauna o Viliamu La e fesoasoani i laʼu auauna o Iosefa, i le faia o se afolafolaga mamalu i tupu o le lalolagi, e pei lava ona Ou fai atu ai muamua ia te outou.
108 Afai e fia faia e laʼu auauna o Sini loʼu loto, ia lē tuu atu ia te ia e aveese atu lona aiga i laueleele i asasaʼe, ae tuu atu ia te ia e sui lo latou nofoaga, e pei lava ona Ou fai atu ai.
109 Faauta, e lē o loʼu loto le saili e ia ia maua le saogalemu ma le malutaga i fafo atu o le aai lea ua Ou tofia atu ia te outou, o le aai lava lea o aNavu.
110 E moni Ou te fai atu ia te outou, e oo i le taimi nei, afai e faalogo mai o ia i loʼu leo, o le a lelei o ia. E faapea lava. Amene.
111 O lenei foi, e moni Ou te fai atu ia te outou, ia tuu atu i laʼu auauna o Amosa Davies e totogi siea atu i lima o e ua Ou tofia e fausia se fale e tali ai malo, o le Maota lava lea i Navu.
112 Ia tuu atu ia te ia e fai lenei mea pe afai e fia fai sana siea; ma ia tuu atu ia te ia e faalogo i le fautuaga a laʼu auauna o Iosefa, ma galue i ona lava lima ina ia maua e ia le faatuatuaga o tagata.
113 Ma a faamaonia e ia o ia lava i le faamaoni i mea uma o le a faatuatua atu i lana tausiga, ioe, o mea itiiti lava, o le a avea o ia ma apule i mea e tele;
114 O lea ia tuu atu ai ia te ia ia afaamaualalo o ia lava ina ia mafai ona faaeaina o ia. E faapea lava. Amene.
115 O lenei foi, e moni Ou te fai atu ia te outou, afai e fia usiusitai laʼu auauna o Robert D. Foster i loʼu leo, ia tuu atu ia te ia e fausia se fale mo laʼu auauna o Iosefa, e tusa ma le konekarate na faia e ia faatasi ma ia, pe a tatala atu ia te ia le faitotoa mai lea taimi i lea taimi.
116 Ma ia tuu atu ia te ia ia salamo mai ona sese uma, ma faaofu o ia lava i le aalofa mama; ma tuu le faia o le mea leaga, ma ia faataatitia ese ana upu faatautala mamafa uma;
117 Ma ia totogi siea atu foi i lima o le korama o le Maota i Navu, mo ia lava ma ana fanau pe a mavae atu o ia, mai lea tupulaga i lea tupulaga;
118 Ma faalogo i le fautuaga a aʼu auauna o Iosefa, ma Ailama, ma Viliamu La, ma pule ua Ou valaauina e faataatia le faavae o Siona; ma o le a lelei ia te ia e faavavau ma faavavau lava. E faapea lava. Amene.
119 O lenei foi, e moni Ou te fai atu ia te outou, ia lē tuuina atu i se tagata e totogi siea i le korama o le Maota i Navu vagana ai o ia o se ua talitonu i le Tusi a Mamona, ma faaaliga ua Ou tuu atu ia te outou, ua fetalai mai ai le Alii lo outou Atua;
120 Ona o se mea e asili atu pe itiiti i lo lenei e sau mai le leaga, ma o le a o mai faatasi ma fetuu ae lē o faamanuiaga, ua fetalai mai ai le Alii lo outou Atua. E faapea lava. Amene.
121 O lenei foi, e moni Ou te fai atu ia te outou, ia tuu atu i le korama o le Maota i Navu ia maua se totogi tatau ai mo a latou galuega uma ua latou faia i le fausiaina o le Maota i Navu; ma ia tuu atu ia faia o latou totogi e tusa ma le mea latou te malilie i ai i totonu o i latou lava, e tusa ma lona tau.
122 Ma ia tuu atu i tagata taitoatasi o e e totogi siea e ave lana vaega o o latou totogi, pe afai e tatau ai, mo lo latou tausiga, ua fetalai mai ai le Alii; a lē o lea, ia faitauina a latou galuega mo a latou siea i lena fale. E faapea lava. Amene.
123 E moni Ou te fai atu ia te outou, Ou te tuu atu nei ia te outou o e amautofi ua i ai i laʼu Perisitua, ina ia mafai ona outou umia ona eki, le Perisitua lava lea e tusa ma le faatulagaga a iMekisateko, lea ua tusa ma le faatulagaga a loʼu Atalii e Toatasi na Fanaua.
124 Muamua, Ou te tuu atu ia te outou Ailama Samita e avea o se apeteriaka mo outou, e umia faamanuiaga efaamau o laʼu ekalesia, o le Agaga Paia lava o le ifolafolaga, lea e ofaamau ai outou mo le aso o le togiolaina, ina ia outou lē pauu e ui i le uitula o le faaosoosoga atonu e oo mai i o outou luga.
125 Ou te tuu atu ia te outou laʼu auauna o Iosefa e avea ma se toeaina pulefaamalumalu i luga o laʼu ekalesia atoa, e avea o se faaliliu-upu, o se talifaaaliga, o se atagatavāai, ma se perofeta.
126 Ou te tuu atu ia te ia mo ni fesoasoani laʼu auauna o Sini Rikitone ma laʼu auauna o Viliamu La, ina ia avea i latou nei o se korama ma Au Peresitene Sili, e talia afaaaliga mo le ekalesia atoa.
127 Ou te tuu atu ia te outou laʼu auauna o aBrigham Young e avea o se peresitene i luga o le aufono femalagaaʼi o le Toasefululua;
128 O le aToasefululua lea e umia ki e tatala ai le pule o loʼu malo i luga o tulimanu e fa o le lalolagi, ma a mavae lena e eauina atu ai laʼu upu i tagata taitoatasi.
129 O i latou ia o Heber C. Kimball, Parley P. Pratt, Orson Pratt, Orson Hyde, Viliamu Samita, Ioane Taylor, Ioane E. Page, Wilford Woodruff, Willard Richards, Siaosi A. Samita;
130 O aTavita Patten ua Ou eavea mo aʼu lava; faauta, o lona perisitua e leai se tagata e avea mai ia te ia; ae, e moni Ou te fai atu ia te outou, e mafai ona tofia se isi i lena lava valaauga.
131 O lenei foi, Ou te fai atu ia te outou, Ou te tuu atu ia te outou se aaufono maualuga, mo le maatulimanu o Siona—
132 O o latou igoa, o Samuel Bent, Enele G. Sherwood, Siaosi W. Harisi, Charles C. Rich, Thomas Grover, Newel Knight, Tavita Dort, Dunbar Wilson—o Seymour Brunson ua Ou avea mo aʼu lava; e leai se tagata e avea lona perisitua, ae e mafai ona tofia se isi i lea lava perisitua i lona tulaga; ma e moni Ou te fai atu ia te outou, ia tuu atu i laʼu auauna o Aaron Ioanesone ia faauu i lenei valaauga i lona tulaga—o Tavita Fullmer, Alpheus Cutler, Viliamu Huntington.
133 O lenei foi, Ou te tuu ia te outou Don C. Samita e avea o se peresitene i luga o le korama a faitaulaga sili;
134 O se sauniga lea ua faavaeina mo le faamoemoe o le faaagavaaina o i latou o e o le a tofia e avea ma peresitene nofomau po o ni auauna i luga o asiteki eseese ua salalau lautele;
135 E mafai foi ona latou malaga atu pe a latou filifili i ai, ae ia faauuina mo peresitene nonofomau; o le tofi lea o lo latou valaauga, ua fetalai mai ai le Alii lo outou Atua.
136 Ou te tuu atu ia te ia Amasa Laimani ma Noah Packard mo ni fesoasoani, ina ia latou pulefaamalumalu i luga o le korama a faitaulaga sili o laʼu ekalesia, ua fetalai mai ai le Alii.
137 O lenei foi, Ou te fai atu ia te outou, Ou te tuu atu ia te outou o Ioane A. Hicks, Samuel Viliamu, ma Jesse Baker, o le perisitua lea e pulefaamalumalu i luga o le korama a atoeaina, o se korama lea ua faatuina mo faifeau nonofomau; e ui i lea e mafai ona latou malaga, peitai ua faauuina i latou e avea ma faifeau nonofomau i laʼu ekalesia, ua fetalai mai ai le Alii.
138 O lenei foi, Ou te tuu atu ia te outou o Iosefa Young, Josiah Butterfield, Daniel Miles, Enele Herriman, Zera Pulsipher, Levi Hancock, James Foster, e pulefaamalumalu i luga o le korama a afitugafulu;
139 O se korama lea ua faatuina mo toeaina femalagaai e molimau atu loʼu igoa i le lalolagi atoa, i soo se mea e auina atu i ai i latou e le aufono maualuga femalagaaʼi, o aʼu aposetolo ia, e saunia se ala i luma o oʼu mata.
140 O le eseesega i le va o lenei korama ma le korama a toeaina o le tasi e femalagaaʼi e lē aunoa, aʼo le isi e pulefaamalumalu i luga o aulotu mai lea taimi i lea taimi; o le tasi ua i ai le tiutetauave o le pulefaamalumalu mai lea taimi i lea taimi, aʼo le isi ua leai se tiutetauave ua i ai e pulefaamalumalu ai, ua fetalai mai ai le Alii lo outou Atua.
141 O lenei foi, Ou te fai atu ia te outou, Ou te tuu atu ia te outou Vinson Knight, Samuel H. Samita, ma Shadrach Roundy, pe afai e talia e ia, e pulefaamalumalu i luga o le aau epikopo; o se malamalama o lea au epikopo ua taʼua ua tuu atu ia te outou i le tusi o eMataupu Faavae ma Feagaiga.
142 O lenei foi, Ou te fai atu ia te outou, o Samuel Rolfe ma ona fesoasoani mo ositaulaga, ma le peresitene o aoao ma ona fesoasoani, ma le peresitene foi o tiakono ma ona fesoasoani, ma le peresitene foi o le siteki ma ona fesoasoani.
143 O tofiga o i luga aʼe ua Ou tuu ia te outou, ma o latou ki, mo fesoasoani ma mo pulega, mo le galuega a le auaunaga ma le afaaatoatoaina o laʼu au paia.
144 Ma Ou te tuu atu ia te outou se poloaiga, ia outou faatumuina ia tofiga uma ma apasia igoa na ua Ou tau atu, pe a lē o lea ia lē pasia i latou i laʼu konafesi aoao;
145 Ma e tatau ona outou saunia ni potu mo ia tofi i loʼu fale pe a outou fausiaina i loʼu igoa, ua fetalai mai ai le Alii lo outou Atua. E faapea lava. Amene.


c: text/html

text:
Tele fesili a faipule e uiga i le polokalame o le ARRA
E to’atele Faipule na o latou fesiligia le alii pule o le Ofisa o le ARRA, susuga Pat Galea’i, e tusa ai o vaega tupe lea ua mafai ona fa’amanuiaina ai le tamaoaiga o le atunu’u, talu ona amata le polokalama a le ARRA, i le 2010.
O le ARRA, o vaega tupe ia sa famatuu mai e le malo tele i setete uma ma teritori e fesoasoani i le toe fa’aleleia atili o le tamaoaiga o vaega ‘ese’ese o le malo tele, e ala i le fa’a tula’ia o galuega fou, fa’atino ma fa’atupe nisi o atina’e, e le o mafai ona fa’atupeina, fa’atasi ai ma le fa’amoemoe ia maua se fesoasoani mo pisinisi tua, atoa ai ma le malo.
O le vaiaso ua mavae, na faia ai se iloiloga a le komiti o le Fa’agaioiga i lalo o le ta’ita’iga a le ta’ita’ifono, le susuga Faimealele Anthony Allen, a le malo a le maota o sui, mo le toe iloiloina o lenei polokalama.
Na taua e Galea’i i luma o le komiti e faapea, talu ona amata mai le polokalama a le ARRA mo Amerika Samoa, e tusa ma le $250 miliona le tupe sa tuuina mai mo le teritori, ma o lea tupe ua mae’a ona fa’aaoga le $150 miliona, ae toe $100 miliona o lo o totoe.
O le tupe o lo o totoe e aofia ai le silia i le $83 miliona lea ua tuuina atu mo le tosoina mai o le uaea o feso’ota’iga mo le kamupani telefoni a le ASTCA, ma le $16 miliona o lo o fa’asoasoa atu i nisi o galuega ma atinae i le atunuu.
O le to’atele o faipule sa latou fesiligia vaega tupe ‘ese’ese o lo o fa’asoasoa atu i polokalama a matagaluega ‘ese’ese a le malo.
Sa fia malamalama foi afioga i faipule pe fia se tupe o lo o alu sa’o i totonu o le tamaoaiga o le teritori mai le tupe atoa lenei, e ui o ia fa’amaumauga e le i mafai ona tu’uina atu e leARRA i luma o le komiti.
Saunoa Vailiuama Steve Leasiolagi e fa’apea, sa tatau ona malamalama i le ripoti a le ARRA, le aofa’i o le tupe o lo o alu i totonu o le atinae o le atunu’u, aofa’i o galuega fou ua maua talu ona amata le a le ARRA, atoa ai ma ni pisinisi fou ua mafai ona fa’atula’i i le atunu’u.
Na fesiligia e Larry Sanitoa tulaga o tupe ua toe faapolokalama ina ua o’o atu i le taimi e tatau ai ona fa’aaoga, ae lei fa’aaogaina lava, lea na ta’ua ai e Galea’i, pe tusa ma le $4 miliona le tupe sa toe faapolokalama mai i le matagaluega o Aoga, ma tu’uina atu ai loa i le Ofisa o Tautua tau Pulega.
Ina ua fesiligia ni tulaga o penefiti e maua mai e tagata i le ASPA tauala mai i le polokalame a le ARRA na taua e Galea’i e faapea, e le o toe umi se taimi e toe faaitiitia pili a le ASPA pe afai ae faaaoga le malosi lea e maua maii le la, e ui e lei vavala mai i le taimi nei, peitai e i ai lona talitonuga e le o toe mamao.
Peitai na saunoa Vailiuama e faapea, “ua oi tagata i le maualuga o le tau o le eletise ma le vai, ae o lea lava e leai se fesoasoani o maua mai i le ASPA.”
I le faaiuga o le iloiloga na manino ai nisi o faipule i le tulaga ua i ai le polokalame, faatasi ai ma fautuaga ua latou tu’uina atu ina ia una’ia pea matagaluega e fa’aaoga tupe ina ia aua nei toe fa’afoi i le malo tele.

robotstxt: allowed

filter: keep


text:
TOLOPO MATAUPU A SE ALII FAIPISINISI
O le alii faipisinisi lea o lo o tuuaia i lona faia o ni uiga mataga i le ‘niece’ a lona toalua e 16 tausaga le matua, ua toe tolopo lana mataupu lea na tuu e fofogaina i luma o le Faamasinoga Maualuga i le vaiaso nei, i le aso 11 o Fepuari o le tausaga fou.
Na faailoa e Sharron Rancourt, le loia a le ua molia, i le faamasinoga e faapea, o lo o faia ni feutanaiga ma le malo mo se maliliega, ma e i ai le talitonuga e maea le 60 aso ua maua se taunuuga o talanoaga o lo o faia ma le malo.


text:
O a uiga o le Atua? E faapefea le Atua?
Fesili: O a uiga o le Atua? E faapefea le Atua?
Tali: O le mea e lelei ai, a o tatou taumafai e tali atu i lea fesili, o loo tele lava ala o loo tatou maua e mafai ona faamatala ma iloa ai le Atua! E matua manaomia le su'esu'e lelei o Mau mau le Upu, aua a leai le mana o le Tusi Paia, o lona uiga o nei upu uma e leai se eseesega ma le faamatalaina o mafaufaga o tagata; aua afai e aunoa ma le sapasapaia e le Upu e le o iai se tonu (Iopu 42:7). O le lelei ia o le tatou taumafai e malamalama i le Atua aua e matua tele lava lona taua! Aua afai tatou te le malamalama ia te Ia ona oo lea o i tatou i le tulaga o le faatuina mai, pe tuliloa foi, ma tapua'i i ni atua 'ese e le tusa ai ma Lona finagalo (Esoto 20:3-5).
E na o mea o loo filifilia e le Atua e uiga ia te Ia Na te faaalia mai i tagata. O le isi uiga poo le masani a le Atua o le "malamalama", o lona uiga o Ia lava Na te faaalia mai mea e uiga ia te Ia lava (Isaia 60:19, Iakopo 1:17). Ua faaalia mai e le Atua le poto e uiga ia te Ia e le tatau ona tatou faatalale iai, ne'i iai se tasi o i tatou e faaleo'o i Lona malologa (Eperu 4:1). O le Foafoaga, le Tusi Paia, ma le Upu a le Atua ua liu tino tagata (Iesu Keriso) e fesoasoani e faaali mai ia te i tatou uiga o le Atua.
Tatou amata i lo tatou malamalamaga o le Atua na faia i tatou ma o i tatou o se vaega o Ana galuega (Kenese 1:1; Salamo 24:1). Na fetalai le Atua o Ia na faia i tatou i Lona lava faatusa. E sili atu le tagata nai lo isi lava mea na faia e le Atua ma ua Ia avatu iai le pule i mea uma (Kenese 1:26-28). Ua faaletonu galuega na faia e le Atua ina ua "pa'u le ulua'i tagata" ae o loo vaaia pea lava ana galuega (Kenese 3:17-18; Roma 1:19-20). A tatou manatunatu i le tele o galuega na faia, le faigata, le mata'utia, atoa ma le faagasologa o mea uma, ona tatou iloa ai lea iina le matua ofoofogia o le Atua.
I le faitauina o niisi Suafa o le Atua tatou te maua ai se tasi vaaiga manino i uiga o le Atua. O uiga nei o isi Ona Suafa:
Elohim (Eloi) -- o Le e malosi, o le Agaga (Kenese 1:1)
Adonai -- O le Alii, O le Matai i se mafutaga faale auauna (Esoto 4:10,13)
El Elyon -- O le Atua Silisili Ese, e Ona le lagi ma le lalolagi (Kenese 14:20)
El Roi -- O Le Atua, o Le ua Faaali Mai (Kenese 16:13)
El Shaddai -- O le Atua e ou le Malosi uma lava (Kenese 17:1)
El Olam -- O le Atua o le Vavau (Isaia 40:28)
Yahweh (Ieova) – O A'u o Le Ola, o loo Ola lava (Esoto 3:13,14).
Tatou vailiili atili niisi uiga o le Atua: O le Atua o le faavavau, o lona uiga e leai sona amataga ma e leai foi se mea e gata mai ai o Ia. O Ia o Le o soifua pea lava, o Le e le o vaaia, (Teuteronome 33:27); Salamo 90:2; I Timoteo 1:17). O le Atua e le liliu, o lona uiga e le suia o Ia; o le Atua e matua faamoemoeina ma e le tala pepelo o Ia (Malaki 3:6; Numera 23:19; Salamo 102:26,27). E leai se e tusa ma le Atua, o lona uiga e leai se tasi e pei o Ia i Ana galuega atoa uma ma Ona uiga; E leai lava so le vao atua e tusa ma Ia ma e atoatoa ona lelei o Ia (2 Samuel 7:22; Salamo 86:8; Isaia 40:25; Mataio 5:48). E le masuesueina Le mafaufau o le Atua, o lona uiga e le mafai e se tasi ona suesueina Lona silisili ese, e le masuesueina ana faamasinoga, ma e le mafai foi ona iloa Ona ala (Isaia 40:28; Salamo 145:3; Roma 11:33,34).
O le Atua o le amiotonu ma le amio sa'o lava Ia, o lona uiga e ke faailogaina tagata e le Atua (Teuteronome 32:4; Salamo 18:30; Galuega 10:34). O le Atua Na te mafaia mea uma, o lona uiga e ona le malosi uma lava; e le faigata foi ia te Ia se mea e tasi ae o Ana gaoioiga uma e laina tutusa ma Lona lava Natura (Faaaliga 19:6; Ieremia 32:17,27). (Salamo 139:1-5; Faataoto 5:21).
E toatasi lava le Atua, o lona uiga e le gata ina leai o se tasi e pei o Ia, ae na o Ia lava e mafai ona faafeiloaiina moomooga ma mana'oga loloto o i o tatou loto, ma e Na o Ia e tatau iai la tatou tapua'iga atoatoa (Teuteronome 6:4). E amiotonu le Atua, o lona uiga e le sosopo atu le Atua i luga a'e o a tatou amioletonu ona o Lana amiotonu, aua e tonu Lana faamasinoga. Ae na mafua ona oo Iesu i le faamasinoga ina ia magalo a tatou agasala sa faaeeina i Ona luga (Esoto 9:27; Mataio 27:45-46; Roma 3:21-26).
O le Atua o le Tupu, o lona uiga e silisili ona maualuga o Ia; o le aofa'iga tuufaatasi foi o Ana galuega uma, poo le iloa poo le leai foi o se malamalamaga, e faataunuuina ai lava i nei mea uma manatu o Lona lava Finagalo (Salamo 93:1; 95:3; Ieremia 23:20). O le Atua o le Agaga, o lona uiga e le'i vaaia lava le Atua e se tasi (Ioane 1:18; 4:24). O le Atua e Tolutasi, o lona uig e tolu ae Tasi lava Ia, o le Agaga e Tasi, e tutusa foi i le mana ma le mamalu. Taga'i i le Tusi ma le fuaiupu lea o loo i lalo, e tasi lava le Suafa ae e tusa lava ona Peresona nei e tolu--"Tama, Alo, Agaga Paia (Mataio 28:19; Mareko 1:9-11). O le Atua o le Upu Moni, o lona uiga e molimau ia te Ia mea uma na Ia faia, E leai se agasala ia te Ia, ma e le pepelo foi (Salamo 117:2; I Samuelu 15:29).
E paia le Atua, o lona uiga o loo tuueseeseina o Ia mai mea a le tino agasala aua e inoino iai o Ia. E silafia e le Atua mea leaga uma ma e toasa ai foi o Ia; o le afi ua ta'ua i le Tusi Paia e laina tutusa ma le olaga ua paia. O loo ta'ua foi faapea o le Atua o le afi e maamaai o Ia (Isaia 6:3; Sapakuka 1:13; Esoto 3:2,4,5; Eperu 12:29). E alofa le Atua--e aofia uma ai iina Lona agalelei, agaalofa, alofa mutimutivale, ma alofa e le uma -- o upu nei o loo tatou vaaia ai le felanulanu'ese o vaega o Lona alofa naunau. Ana leai le alofa tunoa o le Atua, e foliga mai i isi Ona uiga, ua aveesea i tatou ma Ia. Ae o se mea e faafetai ai, e le o faapea, aua o loo naunau lava Ia e iloa ma mafuta ia i tatou taitoatasi (Esoto 34:6; Salamo 31:19; I Peteru 1:3; Ioane 3:16; Ioane 17:3).
Ua na o sina tala otooto lena e tali ai se fesili ua tutusa lelei ma le Atua lona tele. Ae o le naunauta'iga atoa ina ia matua faaosofia se olioli tele ia te oe e sailiili ma mulimuli ia Iesu Keriso (Ieremia 29:13).
Toe taga'i i le itulau ua faaliliuina i le gagana Samoa
O a uiga o le Atua? E faapefea le Atua?


text:
Ta’utino Kovana le mafai malo ona totogi nisi o ana aitalafu
Na manino i le saunoaga faataitai o le malo mai le Kovana Sili ina ua tatala aloaia le Tauaofiaga lona 3 o le Nofoaiga lona 32 a le Fono Faitulafono i le vaiaso nei, ua silia nei ma le $7 miliona le tupe ua aitalafu ai le malo mo le eletise ma le suavai i le ASPA, ae o loo i ai foi nisi o ana aitalafu i pisinisi ma kamupani tua ua le mafai lava ona totogi i le taimi nei ona o le tulaga pagatia o loo i ai tupe maua a le malo.
Ua mafua lea tulaga e pei ona saunoa Togiola Tulafono, ina ua le mafai ona ausia e le malo seleni maua e totogi ai ana aitalafu, ma faaletonu ai loa foi ma le totogiina atu o tupe faaletulafono i nisi o ona lala tumaoti e aofia ai le Falemai i Fagaalu ma le Kolisi Tuufaatasi.
I le tau sailia ai o nisi vaega tupe faaopoopo mo le malo ina ia mafai ona totogi ai ana aitalafu, na toe faamanatu ai e le alii kovana i le Fono nisi o pili tupe o loo taoto ai pea e lei faia i ai sa latou faaiuga, ina ia pasia ma tuuina atu mo lona faamaonia, ina ia mafai ai e le malo ona totogi ana aitalafu.
O pili na taua e Togiola o lo o taoto pea i le Fono e aofia ai le pili e sii ai laisene mo totogi o pisinisi, lafoga mo le ava malosi, pia ma le sikaleti, atoa ai ma le toe faamautuina o le lafoga e 2% lea na pasia e le fono i le tausaga na tea nei, lea ua maea lona aoga.
Sa ia faafetaia le Fono Faitulafono i lo latou pasiaina o le lafoga e 2% i le tausaga na tea nei, lea na mafai ai e le malo ona aoina mai le tupe e silia i le $1 miliona e fesoasoani ai i ana faagaioiga, e ui o lea ua faamutaina lea lafoga i le taimi nei.
“Afai o le a talia e le Fono nei fuafuaga, o le a faapena loa ona faigofie i lem alo ona totogi ana aitalafu, ae a le mafai ona pasia nei tulafono, ua le mafai foi e le malo ona totogi ana aitalafu, ona faaauau lea o le tupu pea i luga o aitalafu ma selesele ai e le faigamalo i le lumanai le mamafa o lenei avega,” o le saunoaga lea a le alii kovana i taitai o le fono.
Sa ia taua foi, e le tatau ona i ai ni aitalafu e maua i le vaitau lenei ona faaauau pea i le isi augatupulaga, ae tatau lava ona totogi uma i le taimi nei, ae le tatau ona faatietie fua i luga o le isi faigamalo ma isi tupulaga o loo agai mai.
I le mataupu e uiga i le falemai ma le tulaga pagatia o loo tulai mai ai i le itu tau tupe, na faailoa ai e le alii kovana i taitai o le fono e faapea, afai ae maua se $7 miliona e tuu atu i le falemai, o le a mafai ai e le falemai ona faatino nisi o manaoga ma mafai ai foi ona auina atu gasegase i fafo mo togafitiga, atoa ai ma le mafai lea e le falemai ona faafetaui tupe mai fafo ina ia fesoasoani ai pea i nisi o ana auaunaga.
E le gata o loo taumafai le malo ina ia faaleleia pea le tulaga o Falemai Talavai i Manu’a ma nuu i tua i le atunuu, ae o loo taumafai foi ina ia mafai ona i ai se auala faigofie e pasia ai suega a fomai o loo ulufale mai i le atunuu.
Saunoa Togiola, o le taua o suega nei, ina ia talitonu atoatoa ai le atunuu o fomai o loo agai mai i le teritori, o loo i ai ma lava lo latou tomai ma le agavaa e tautua ai le soifua maloloina o tagata Amerika Samoa.
I le faaiuga o lana saunoaga sa ia toe talosagaina ai taitai o le fono ina ia toe silasila totoa lava i pili tupe ia o loo totoe e lei faia i ai sa latou faaiuga, ina ia faanatinati ona galulue i ai ma tuuina atu mo le faamaoniaina, ina ia vave maua ai se fesoasoani i tulaga pagatia o loo tulai mai i le atunuu, ma mafai ai e le malo ona totogi ana aitalafu.


text:
Tala o Faamasinoga
SILOMA SIOTALIMA
Ua fa’amaonia e le ali’i na tu’ua’ia i lona fa’amalosia o se teineititi e 16 tausaga le matua, e ala i lona aveina o ia i luga o le ma’umaga ma la nonofo ai mo ni masina, ia tuuaiga a le malo faasaga ia te ia.
Na fiu le aiga o se teineititi e 16 tausaga e tau saili o ia, ae na maua mulimuli ane ona maua le tala, o lo o nonofo ma le ula lenei o Siloma Siotalima i luga o le ma’umaga, i le va o le masina o Iulai ma Novema o le tausaga na tea nei.
E 8 moliaga na uluai tuuaia ai e le malo ia Siotalima, na aofia ai moliaga e 5 o le faiaiga ma se teineititi e laititi i lalo o le tulafono, tasi le moliaga o le faia o amioga mataga, tasi le moliaga o le tagofia o itutinosa o se tamaitai, ma le moliaga mama e tasi o le faia o gaioiga e ono lamatia ai le saogalemu o se fanau.
Ae i lalo o se maliliega ua saini e Siotalima ma le malo, ua ia ioeina ai le moliaga o lona faia o ni uiga mataga faafeusuaiga i se tamaitai e laititi i lalo o le tulafono, ae ua solofua ai isi moliaga e 7.
O lo o taofia pea Siotalima i le toese i Tafuna a e faatali ai le aso e lau ai lona faasalaga.
FAAMANU AOKUSO
O le aso 3 Aokuso lea ua faatulaga e lau ai le faasalaga a le alii o Faamanu Aokuso i luma o le Faamasinoga Maualuga, ina ua ia ioeina le moliaga o le faia o ni uiga mataga faafeusuaiga faasaga i se tamaitai e 16 tausaga le matua.
Na uluai tuuaia Aokuso e le malo i moliaga o le faiaiga faamalosi, tagofia o itutinosa o se tamaitai, faiga o uiga mataga faafeusuaiga, atoa ai ma lona faia o gaioiga e ono lamatia ai le saogalemu o se fanau e laititi i lalo o le tulafono, ae i lalo o le maliliega sa ia sainia ma le malo ma ua talia foi e le faamasinoga, ua ia tali ioe ai i le moliaga e tasi ae solofua isi moliaga e tolu.
Na tuuaia faatasi Faamanu ma le faiaoga o le au fusu na malaga mai i Samoa, susuga Lautapaa Wong King, peitai ina ua maea le uluai iloiloga sa faia, na toe faaui ai i tua moliaga mamafa faasaga i le alii faiaoga, sei vagana ai le moliaga mama o le faaoolima na ta’usala ai o ia, i lona pa’i lea i le tino o le tamaitai na aafia.
Ua toe foi atu nei i Apia le faiaoga o le aufusu a Samoa ma le tuutuuga a le faamasinoga, e lua tausaga ua faasa ai o ia ona toe ulufale mai i le teritori, o le umi foi lea ua faanofovaavaaia ai o ia e le faamasinoga faaitumalo.
O lo o taofia pea i le toese Aokuso e faatali ai le aso 3 Aokuso e lau ai lona faasalaga.
TOLOPO MATAUPU A LE GRAND FATHER TUUAIA FAIA UIGA MATAGA
Ua talia e le Faamasinoga Maualuga le talosaga a le malo ina ia toe tolopo le uluai iloiloga o le mataupu o lo o tuuaia ai se tama matua e 75 tausaga lona matua, ona e le’i mae’a ona tauaao e le malo mau faamaonia o le mataupu e pei ona tuuaia ai o ia.
O le vaiaso na te’a nei na faatulaga ai le uluai iloiloga o lenei mataupu peitai na faailoa e le loia a le malo o Mitzie Jessop i le faamasinoga, e leai ma se mea molimau ua tuuina atu e le malo i le itu tete’e, ma e manaomia le toe tolopo o lenei mataupu.
O le aso 20 Iulai lea ua toe tolopo i ai lenei mataupu ma le faamoemoe, e tatau ona oo atu i ai ua maea ona faatino manaoga e pei ona talosaga ia i loia.
E le o faalauiloaina le suafa o le tama matua o lo o tuuaia, ona o puipuiga i le ono mafai lea ona iloa ai ma le tamaitai o loo aafia.
O lo o tuuaia o ia i moliaga e fa e aofia ai le faia o uiga faasotoma, faia o gaioiga mataga faafeusuaiga, tagofia o itutinosa o se tamaitai, faapea ai ma le faia o gaioiga e lamatia ai le saogalemu o fanau laiti.
O lo o taofia pea o ia i le toese i le taimi nei sei vagana ua ia totogiina le $30,000 na faatulaga e le faamasinoga.


text:
Faalauiloa ID palota fou mo tagata palota atunuu
Ua ausia e le Ofisa o Palotaga a le atunuu se tasi o a latou faamoemoe autu, i ni ID palota mautu e mafai ona malupuipuia mai le ono faia i ai o ni faiga faasolitulafono, e pei ona i ai le le ID palota fou lea ua faamoemoe e faalauiloa i le aso 15 Tesema, e pei ona faamaonia mai e le afioga i le Komesina o Palota, le afioga i le Maopu ia Soliai Tuipine.
O ID palota lea ua faamoemoe e amata lolomiina i le vaiaso fou e mo i latou ua maea le aoga o latou ID palota tuai, faapea ai ma tagata palota fou o le a laiseneina.
I se pepa o faamatalaga na tuuina mai e Soliai i le vaiaso nei, o lo o ia taua ai le tuuina atu o lenei ID palota mo le taimi muamua i tagata palota, e aunoa ma se totogi, ma o lenei foi ID palota o le a aoga mo le 2 tausaga, ona o le faatupulaia o le tau e faagaioi ai lenei ituaiga ID palota fou.
O le suiga fou e pei ona saunoa Soliai, o loo faatupe mai lea i lalo o se vaega tupe fesoasoani mai le feterale, i lalo o le tulafono mo palotaga a Amerika (Vote America Act), ma o le tau aofai o loo fuafua e faatupe ai lenei suiga e le o mafai ona faamautuina mai i le taimi nei.
“O le ID palota fou lea ua faalauiloa atu i le atunuu, e faapitoa lava mo i latou ua maea le aoga o latou ID palota tuai, atoa ia ma tagata palota fou o le a lesitalaina mo le palota tele o loo lumanai nei,” o le saunoaga lea a Soliai.
“Afai la e lei maea le aoga o lou ID palota tuai, faamolemole, e le manaomia oe i le aso 15 Tesema lea o le a amataina ai ona lolomi ID palota fou ia ua faalauiloa atu e le matou ofisa,” o le saunoaga lea a Soliai e lapataia ai le atunuu mo lenei suiga.
Sa ia taua foi le sauni o le latou ofisa e siaki faamaumauga uma a i latou e agai atui le latou ofisa, ina ia mautinoa e leai se vaega e nunumi i le aufaigaluega.
Saunoa foi Soliai, e fai lava si maualuga o le totogi mo le ituaiga ID palota fou lea ua faailoa mai, peitai ua a’e se manatu ia te ia, o le a le totogiina e le atunuu se tupe mo le ID fou, ina ia mafai ona maua e tagata uma le avanoa e lesitala ai ma faatino le aia e palota ai i le taimi o le palota i le tausaga fou.
O ID palota fou nei, na uluai faalauiloa e Soliai i luma o le Fono Faitulafono, ina ua molimau i le taimi na tuuina atu ai lona suafa mo le faamaoniaina e le Fono, e tusa ai o le toe tofiaina lea o ia e le kovana sili, na te toe tauaveina le tofiga o le Komesina o Palota.
Na faailoa e Soliai i luma o le Fono, o le ituaiga ID palota fou lea ua maua mai, e faigata ona sui e se tagata faamaumauga o loo i ai, ma o se taumafaiga ina ia faaitiitia ai faiga faasolitulafono o loo faia e nisi i ID palota o loo i ai nei.
Sa toe faaluaina e le alii kovana i luga o lana polokalame i le faaiuga o le vaiaso na tea nei le mataupu e uiga i le ID palota fou lenei.
Saunoa Togiola Tulafono, o le ID palota fou lea ua sauni le ofisa o palota e tuuina mai i le atunuu, e tulaga ese lava ona foliga, ma e le mafai ona toe fai i ai ni taumafaiga faasolitulafono e sui le ata poo le igoa o loo i ai, ona ua matua mautu ma mausali lona faiga.


text:
O le a le faa-Kerisianoina a o le a foi le talitonuga a le Kerisiano?
Fesili: O le a le faa-Kerisianoina a o le a foi le talitonuga a le Kerisiano?
Tali: Fai mai le I Korinito 15:1-4: “Le au uso e, ou te faailoa atu ia te outou le tala lelei na ou folafolaina atu ia te outou, na outou talia foi, o loo tumau iai foi outou, ua ola ai foi outou; pe afai tou te taofi mau i le mataupu na folafolaina e a’u ia te outou; pe afai ua outou le talia fua. Aua na ou tuuina atu ia te outou mea muamua o mea foi ia na ou maua foi e a’u; na maliu Keriso ma sui o a tatou agasala, pei ona tusia; na tanu foi o Ia, ma toe tu mai i le aso tolu, pei o upu ua i Tusi.”
O le atoatoa lena o le talitonuga faa Kerisiano. E uiga ese lava le faa-Kerisianoina nai lo isi talitonuga, ona e tomua i se mafutaga, ae le o ni faata’ita’iga faalelotu. Nai lo le mulimuli i se lisi o mea “e tatau ona fai”, o le ‘autu o le olaga o soo se Kerisiano o le faaolaolaina lea o lana savaliga va lalata ma le Atua le Tama. Ua mafua ona mafaia lea mafutaga ona o le galuega a Iesu Keriso, ma le ‘auai o le Agaga Paia i le olaga o le Kerisiano.
E talitonu Kerisiano o le Tusi Paia o le Upu faauuina a le Atua, e leai sona sese, ma o aoaoga o loo tusia ai i le pule atoa (2 Timoteo 3:16; 2 Peteru 1:20-21). O Kerisiano e talitonu i le Atua e toatasi ma o loo Ia soifua i Peresona e tolu: O le Tama, le Alo (Iesu Keriso), ma le Agaga Paia.
E talitonu le Kerisiano o tagata uma na fausia faapitoa e le Atua ina ia maua se mafutaga va lalata ma Ia, ae ua iai nei se va ma le Atua ona o le agasala (Roma 5:12; Roma 3:23). O le faa-Kerisianoina o loo aoaoina ai o Iesu Keriso na savalia lenei lalolagi, o Ia lava o le Atua, ae o Ia foi ua liu tino tagata (Filipi 2:6-11), ma ua maliu i le satauro. Ua talitonu Kerisiano ina ua mae'a Lona maliu i le satauro, sa tanumia Keriso, ae ua toe tu, ma o loo nofo o Ia i le itu taumatau o le Tama, o loo fautua ai iina e faavavau mo e talitonu (Eperu 7:25). E tautino foi le Kerisiano o le maliu o Iesu i le satauro ua lava ma totoe mo le totogiina o le faasalaga o le agasala sa tatau mo tagata uma, ma o lea ua toe faafouina ai le mafutaga sa motusia a le Atua ma le tagata (Eperu 9:11-14; Eperu 10:10; Roma 6:23; Roma 5:8).
Ina ia faaolaina, tau ina tuu atu e le tagata lona faatuatua atoa i le galuega mae'a a Keriso sa faia i luga o le satauro. Afai e talitonu se tasi sa maliu Keriso e sui tulaga ia te ia ma ua totogia e Ia le tau o ana lava agasala, ma toe tu mai, o iina e faaolaina ai lea tagata. E leai se tasi lava mea e faia e le tagata e faaolaina ai. E leai foi se isi lava mea na te mafaia e faatau mai ai lona faaolataga. E leai se isi e "sili ona lelei" e faafiafiaina ai le Atua i lana lava amio, leaga o i tatou uma o tagata agasala (Isaia 64:6-7; Isaia 53:6). Lua, e leai foi se tasi mea tatou te mafai ona faia, aua ua uma ona faia e Keriso le galuega! A o tautau o Ia i luga o le satauro, sa fetalai faapea Iesu, "Ua taunu'u" (Ioane 19:30).
E pei lava ona leai se mea e mafaia e se tasi e faatau mai ai le faaolataga, e talitonu atoatoa loa lava se tasi i le galuega a Keriso i le satauro, e leai foi lava sana mea e mafai ona faia e toe mamulu ai lona faaolaina. Manatua, o le galuega ua uma ona faia ma ua mae'a ia Keriso! E leai se mea e uiga i le faaolataga o loo faalagolago i le o loo taliaina! Fai mai Ioane 10:27-29, "O A'u mamoe e faalogo mai i latou i lo'u leo, ua ou iloa foi i latou, ua latou mulimuli mai foi ia te A'u; Ou te avatu foi le ola e faavavau ia te i latou; latou te le fano lava e oo i le faavavau, e le mafai lava e se tasi ona fao ia te i latou ai lo'u lima. O lo'u Tama o Le na foaiina mai i latou ia te A'u, e sili o Ia i nisi uma lava; e le mafai e se tasi ona faoa i latou i le lima o lo'u Tama." .
E iai le manatu o isi faapea, "Manaia tele lea mea--ua ou faaolaina, ua pule foi a'u i a'u mea e fai, ma e le toe alu ese lo'u faaolataga!" Ae o le faaolataga e le tuusaolotoina ai se tasi e fai le mea o loo ia mana'o iai. O le Faaolataga o le tuufaasaolotoina lea o i tatou mai le pologa o le natura agasala, ae ua saoloto nei e tulituli se mafutaga valalata ma le Atua. I taimi uma e mau ai le tagata talitonu i lona tino agasala a o iai i lenei lalolagi, o loo ia tauina le taua i aso fai pea ona o le naunau o lona tino i le natura agasala. O lou nofo i le agasala e taofia ai le mafutaga o loo sailia e le Atua ma oe, ma o le tagata talitonu o loo nofo i le agasala na te le maua le fiafiaga o le mafutaga ma le Atua e pei ona mana'omia e le Atua mo ia. Ae o le mea moni, e mafai ona maua e le Kerisiano le manumalo i le agasala i lona aoao ma faata'ita'i le Upu a le Atua (le Tusi Paia) i lona olaga, ma ia ta'itaiina e le Agaga Paia--o le tuuina atoa lea o ia lava i le faatosina mai a le Agaga Paia atoa ma Lana taitaiga i tulaga e oo mai i aso uma, ma e ala foi i le Agaga ona ia usiusitai i le Upu a le Atua.
O lea, a o tala'iina e talitonuga eseese le faia o niisi mea ae tuua isi, o le faa Kerisiano ia o le iai o le mafutaga a le tagata ma le Atua. O le faa Kerisianoina o le talitonu lea i le maliu o Keriso i luga o le satauro o le tau o au agasala, atoa ma Lona toe tu. Ua Ia totogiina le tau ina ia maua se lua mafutaga ma le Atua. O le faa Kerisiano moni lenei o loo ta'ua i le Tusi Paia.
Toe taga'i i le itulau ua faaliliuina i le gagana Samoa
O le a le faa-Kerisianoina a o le a foi le talitonuga a le Kerisiano?


text:
O Ominae, Emarona, Kemiso, Apinatome, ma Amaleki, na tausia e i latou uma taitoatasi talafaamaumau—Ua maua e Mosaea le nuu o Saraʼemila, o e na o mai mai Ierusalema i ona po o Setekaia—Ua avea Mosaea ma tupu ia te i latou—Ua maua e e na tupuga mai ia Moleka sa i Saraʼemila, Korianetuma, le toe tagata o sa Iaretō—Ua suitulaga le Tupu o Peniamina ia Mosaea—E tatau i tagata ona tuu atu o latou agaga e fai ma taulaga ia Keriso. E tusa o le 323–130 T.L.M.
1 Faauta, sa oo ina poloaiina aʼu, o Ominae, e loʼu tamā, o Iaroma, e tatau ona ou tusi teisi i luga o nei papatusi, e faasaoina ai lo matou gaf—
2 O le mea lea, i oʼu aso, ou te manao ia outou iloa sa tele ona ou tau ma le pelu e faasao ai loʼu nuu, o sa Nifaē, mai le pauu atu i lima o o latou fili, o sa Lamanā. Ae faauta, o aʼu lava ia o se tagata amioleaga, ma sa ou lē tausia tulafono ma poloaiga a le Alii e pei ona sa tatau ai ia te aʼu ona faia.
3 Ma sa oo ina mavae atu le lua selau fitu sefulu ma le ono o tausaga, ma sa tele vaitau o le filemu sa matou maua; ma sa tele foi vaitau o taua tetele ma le faamasaatoto sa oo mai ia te i matou. Ioe, ma i se aotelega, ua mavae atu le lua selau valu sefulu ma le lua o tausaga, ma sa ʼou tausia nei papatusi e tusa ma apoloaiga a oʼu tamā; ma ua ou tuu atu i latou i loʼu atalii o Emarona. Ma ua ou faaiʼu aʼu tusitusiga.
4 Ma o lenei, o aʼu, o Emarona, ou te tusia mea ua ou tusia, ua itiiti lava, i le tusi a loʼu tamā.
5 Faauta, sa oo ina mavae atu le tolu selau ma le lua sefulu o tausaga, ma ua afaaumatia le vaega aupito sili ona amioleaga o sa Nifaē.
6 Ona e lē tuua e le Alii, ina ua uma ona ia taitai ese o i latou mai le laueleele o Ierusalema ma tausi ma faasaoina i latou mai le pauu atu i lima o o latou fili, ioe, na te lē tuua ia lē faamaonia upu na fetalai mai e ia i o matou tamā, e faapea: O le tulaga e oo i ai la outou lē tausia aʼu poloaiga tou te lē manuia i le laueleele.
7 O le mea lea, na asiasi mai ai le Alii ia te i latou i se faamasinoga tele; e ui i lea, sa faasaoina e ia e amiotonu ina ia lē fano i latou, ae sa laveai e ia i latou i fafo mai lima o o latou fili.
8 Ma sa oo ina ou tuu atu papatusi i loʼu uso o Kemiso.
9 O lenei, o aʼu o Kemiso, ou te tusia mea itiiti ua ou tusia, i le tusi e tasi faatasi ma loʼu uso; aua faauta, sa ou vaai i mea mulimuli na tusia e ia, ma sa tusia e ia i lona lava lima; ma sa tusia e ia i le aso lava na tuu mai ai e ia papatusi ia te aʼu. Ma o le ala lenei ua matou tausia ai talafaamaumau, ona ua tusa lea ala ma poloaiga a o matou tamā. Ma ua ou faaiu laʼu tusitusi.
10 Faauta, o aʼu, o Apinatome, o le atalii o Kemiso. Faauta, sa oo ina ou vaai i taua ma finauga e tele i le va o loʼu nuu, o sa Nifaē, ma sa Lamanā; ma o aʼu, sa ou aveeseina i laʼu lava pelu, ola o sa Lamanā e toatele i le puipuiga o oʼu uso.
11 Ma faauta, o le talafaamaumau o lenei nuu ua togitogia i luga o papatusi ua tausia e tupu, e tusa ma faasologa o tupu; ma ou te lē iloa se faaaliga vagana ai ua tusia, po o se valoaga; o le mea lea, o mea ua tusia ua lava. Ma ou te faaiu laʼu tusitusi.
12 Faauta, o aʼu o Amaleki, le atalii o Apinatome. Faauta, ou te tautala teisi atu ia te outou e uiga ia Mosaea, o lē sa avea ma tupu i luga o le laueleele o Saraʼemila; aua faauta, ina ua lapataia o ia e le Alii e tatau ona sola ese o ia i fafo mai le laueleele o aNifae, ma e tatau foi i le toatele o e e fia faalogo i le siufofoga o le Alii ona eo ese atu i fafo mai le laueleele faatasi ma ia, i le vao—
13 Ma sa oo ina faia e ia e pei ona poloaiina ai o ia e le Alii. Ma sa latou o ese atu i fafo mai le laueleele i le vao, le toatele lea o i latou o e sa fia faalogo i le siufofoga o le Alii; ma sa taitaiina i latou i talaiga ma valoaga e tele. Ma sa timaʼia i latou e lē aunoa i le afioga a le Atua; ma sa taitaiina i latou i le vao i le mana o lona aao, seia oo ina latou o ifo i lalo i le laueleele ua taʼua o le laueleele o Saraʼemila.
14 Ma sa latou mauaina ni tagata, o e sa taʼua o le nuu o aSaraʼemila. O lenei, sa olioli tele le nuu o Saraʼemila; ma sa olioli tele foi Saraʼemila, ona ua auina mai e le Alii le nuu o Mosaea ma epapatusi apamemea sa i ai le talafaamaumau o tagata Iutaia.
15 Faauta, sa oo ina iloa e Mosaea o atagata o Saraʼemila na o mai mai Ierusalema i le taimi na ave faatagataotaua ai eSetekaia, le tupu o Iuta, i Papelonia.
16 Ma sa latou malaga i le vao, ma aumai e le aao o le Alii i luga o vai e tele, i le laueleele na maua i ai i latou e Mosaea; ma o iina sa latou nonofo ai mai le taimi lena.
17 Ma i le taimi na maua ai i latou e Mosaea, sa matua toatele lava i latou. E ui i lea, e tele taua ma finauga tetele sa oo ia te i latou, ma sa latou pauu i le pelu mai lea taimi i lea taimi; ma sa lē toe manino la latou gagana; ma sa latou lē aumaia faatasi ma i latou ni atalafaamaumau; ma sa latou teena le i ai o lo latou Foafoa; ma sa lē mafai ona malamalama Mosaea, po o le nuu o Mosaea, ia te i latou.
18 Ae sa oo ina faatonu e Mosaea ia aoaoina i latou i lana gagana. Ma sa oo ina ua uma ona aoaoina o i latou i le gagana a Mosaea, sa faamatala mai e Saraʼemila le gafa o ona tamā, e tusa ma lona manatua; ma sa tusia, ae lē o i papatusi nei.
19 Ma sa oo ina anonofo faatasi le nuu o Saraʼemila ma le nuu o Mosaea; ma sa tofia eMosaea e avea mo o latou tupu.
20 Ma sa oo i aso o Mosaea, na aumai ai ia te ia se maʼa tele sa i ai ni togitogiga i ona luga; ma sa afaaliliu e ia togitogiga i le meaalofa ma le mana o le Atua.
21 Ma sa taʼu mai i togitogiga se tala o se tagata e igoa ia aKorianetuma, ma tagata o lona nuu ua fasiotia. Ma sa maua Korianetuma e le nuu o Saraʼemila; ma sa mau o ia faatasi ma i latou mo le va o le iva masina.
22 Sa taʼu mai ai foi ni upu itiiti e uiga i ona tamā. Ma o ona uluaʼi matua sa o mai mai le aʼolo, i le taimi na efaaeseese ai e le Alii le gagana a tagata; ma sa oo ina paʼū ifo i o latou luga le sauā mamafa o le Alii e tusa ma ana faamasinoga, ua tonu; ma o o latou iivi ua fola salalau solo i le laueleele i mātū.
23 Faauta, o aʼu, o Amaleki, na ou fanau i aso o Mosaea; ma sa ou ola e vaai i lona maliu; ma o aPeniamina, lona atalii, ua nofotupu e suitulaga ia te ia.
24 Ma faauta, sa ou vaaia, i aso o le tupu o Peniamina, se taua tele ma le faamasaatoto tele i le va o sa Nifaē ma sa Lamanā. Ae faauta, sa malolosi tele atu sa Nifaē ia te i latou; ioe, sa oo ina tutuli ese i latou e le tupu o Peniamina mai le laueleele o Saraʼemila.
25 Ma sa oo ina amata ona ʼou toeaina; ma, ona sa leai saʼu fanau, ma ona ua ou iloa o le tupu o aPeniamina o se tagata amiotonu i luma o le Alii, o le mea lea, o le a ou eavatu ai nei papatusi i luga ia te ia, ma apoapoai atu i tagata uma ia o mai i le Atua, le Paia e Toatasi o Isaraelu, ma talitonu i valoaga, ma faaaliga, ma auaunaga a agelu, ma le meaalofa o le tautala i gagana, ma le meaalofa o le faaliliuina o gagana, ma mea uma lava ua ilelei; ona ua leai se mea lelei vagana ai ua sau mai le Alii: ma o le mea e leaga ua sau mai i le tiapolo.
26 Ma o lenei, oʼu uso pele e, ou te manao ia outou ao mai ia Keriso, o lē o le Paia e Toatasi o Isaraelu, ma taumamafa i lana olataga, ma le mana o lana togiola. Ioe, o mai ia te ia, ma etuu atu o outou agaga atoa e fai ma itaulaga ia te ia, ma oanapopogi ma tatalo pea e lē aunoa, ma tutumau e oo i le gataaga; ma e pei ona soifua le Alii, o le a faaolaina outou.
27 Ma o lenei, ou te fia tautala atu teisi e uiga i se vaega faapitoa o tagata o e na o aʼe i le vao e foi atu i le laueleele o Nifae; ona sa i ai se vaega toatele o tagata o e sa mananao e fia maua le laueleele o lo latou tofi.
28 O le mea lea, sa latou o aʼe ai i le vao. Ma ona o lo latou taitai o se tagata malosi ma aumalosi tele, ma o se tagata ua maaa, o le mea lea na faatupu ai e ia se finauga i totonu o i latou; ma sa afasiotia uma i latou i le vao, vagana ai le toalimagafulu, ma sa latou toe foi mai i le laueleele o Saraʼemila.
29 Ma sa oo ina latou ave foi ni isi sa matua toatele atu, ma toe alu la latou malaga i le vao.
30 Ma o aʼu, o Amaleki, sa i ai soʼu uso sa malaga atu faatasi ma i latou; ma talu mai lena taimi ua ou lē iloa se mea e uiga ia te i latou. Ma ua lata ona ou taoto i lalo i loʼu tuugamau; ma ua tutumu anei papatusi. Ma ua ou faaiu loʼu tautala atu.


text:
Vaega 68
1–5, O upu a toeaina pe a musuia e le Agaga Paia, o ni tusitusiga paia; 6–12, E tatau i toeaina ona talai ma papatiso atu, ma e mulimuli faailoga i e e talitonu moni; 13–24, E mafai e le ulumatua i totonu o atalii o Arona ona auauna o se Epikopo Pulefaamalumalu (o lona uiga, e umia ki o le pulefaamalumalu o se epikopo) i lalo o le taitaiga a le Au Peresitene Sili; 25–28, Ua poloaiina matua ia aoao le talalelei ia latou fanau; 29–35, E tatau i le Au Paia ona tausi i le Sapati, galulue ma le filiga, ma tatalo.
1 O Laʼu auauna, o Orson Hyde, na valaaulia i lona faauuga e folafola atu le talalelei tumau-faavavau, e ala i le aAgaga o le Atua soifua, mai lea nuu i lea nuu, ma mai lea laueleele i lea laueleele, i faapotopotoga a e amioleaga, i o latou sunako, ma talatala faatasi ma i latou ma faamatala atu tusitusiga paia uma ia te i latou.
2 Ma, faauta, ma tagai, o se faataitaiga lenei ia i latou uma o e sa faauu i lenei perisitua, o e o la latou misiona ua tofia ia te i latou e o atu—
3 Ma o le faataitaiga lenei ia te i latou, ia latou atautala atu e pei ona uunaia ai i latou e le Agaga Paia.
4 Ma o soo se mea o le a latou tautala atu ai pe a uunaia ai e le aAgaga Paia, o tusitusiga paia ia, o le finagalo lea o le Alii, o le mafaufau lea o le Alii, o le afioga lea a le Alii, o le siufofoga lea o le Alii, ma o le emana lea a le Atua mo le olataga.
5 Faauta, o le folafolaga lenei a le Alii ia te outou, E outou e o aʼu auauna.
6 O le mea lea, ia fiafia, ma aua le afefefe, aua o Aʼu o le Alii ua Ou faatasi ma outou, ma o le a tu i tafatafa o outou; ma o le a outou molimau atu Aʼu, o Iesu Keriso lava, o Aʼu o le Atalii o le Atua soifua, ma sa Ou i ai, ma o loo Ou i ai, ma o le a Ou alu atu.
7 O le afioga lenei a le Alii ia te oe, laʼu auauna, aOrson Hyde, ma i laʼu auauna foi o Luka Ioanesone, ma i laʼu auauna o Laimani Ioanesone, ma i laʼu auauna o Viliamu E. McLellin, ma toeaina faamaoni uma o laʼu ekalesia—
8 Ia outou ao atu i le lalolagi atoa, etalai atu le talalelei i itagata uma, ma faia i le opule ua Ou tuu atu ia te outou, ma upapatiso atu i le suafa o le Tamā, ma o le Alo, ma o le Agaga Paia.
9 Ma o ia o alē e talitonu ma papatiso o le a efaaolaina, ma o ia o lē e lē talitonu o le a itaʼusalaina.
10 Ma o ia o lē e talitonu o le a faamanuiaina i afaailoga e mulimuli mai, e pei lava ona tusia.
11 Ma o le a tuu atu ia te outou ia outou iloa afaailoga o taimi, ma faailoga o le afio mai o le Atalii o le Tagata;
12 Ma o le toatele o le a faapea ona molimau i ai le Tamā, o le a tuu atu ia te outou le mana e afaamau ai i latou mo le ola faavavau. Amene.
13 Ma o lenei, e faatatau i mataupu e faaopoopo i feagaiga ma poloaiga, o mataupu nei—
14 O loo i ai pe a mavae atu nei, i le taimi tatau ai a le Alii, isi aepikopo e tatau ona vaetofia i le ekalesia, e auauna atu e tusa lava ma le muamua;
15 O le mea lea, ia avea i latou ma ni afaitaulaga sili o e ua agavaa, ma ia tofia i latou e le eAu Peresitene Sili o le Perisitua Mekisateko, vagana ai i latou o ni isi moni o iArona.
16 Ma afai o i latou o ni isi moni o aArona, ua i ai ia i latou se aia faaletulafono i le au epikopo, pe afai o ni ulumatua i latou i totonu o atalii o Arona;
17 Aua o le ulumatua e umia le aia o le pulefaamalumalu ai i luga o lenei perisitua, ma aki po o le pule o lea lava perisitua.
18 E leai se tagata ua i ai se aia faaletulafono i lenei tofi, e umia ki o lenei perisitua, vagana o ia o asē moni ma se ulumatua o Arona.
19 Peitai, ona ua i ai i se afaitaulaga sili o le Perisitua Mekisateko le pule e galue ai i tofi maualalo uma lava, e mafai e ia ona galue i le tofi o le eepikopo pe a leai se suli moni o Arona e mafai ona maua, pe a faapea e valaaulia ma vaetofia ma faauu o ia i lenei mana, i lalo o aao o le Au Peresitene Sili o le Perisitua Mekisateko.
20 Ma o sē moni foi o Arona, e ao ina faailoa mai e lenei Au Peresitene, ma maua ua agavaa, ma afaauu, ma efaaee i ai le perisitua i lalo o aao o lenei Au Peresitene, a lē o lea e lē faatagaina faaletulafono i latou e galulue i lo latou perisitua.
21 Ae, ona o le folafolaga e faatatau i la latou aia i le perisitua e faasolo mai le tamā i le atalii, e mafai ona latou maua ai lo latou faauuga i soo se taimi pe afai e mafai ona latou faamaonia lo latou gafa, pe iloa ai e ala i se faaaliga mai le Alii, i lalo o aao o le Au Peresitene ua taʼua i luga.
22 O lenei foi, ia leai se epikopo po o se faitaulaga sili e vaetofia mo lenei auaunaga e faamasino pe taʼusalaina i soo se solitulafono, vagana ai i luma o le aAu Peresitene Sili o le ekalesia;
23 Ma o le tulaga e oo i ai le mauaina ua sala o ia, e le pulega o lenei Au Peresitene, e ala i molimau e lē mafai ona faafitia, o le a taʼusalaina o ia;
24 Ma afai e salamo o ia ia afaamagaloina o ia, e tusa ai ma feagaiga ma poloaiga o le ekalesia.
25 O lenei foi, o le tulaga e oo i ai le iai o amatua e fai fanau i Siona, po o i soo se tasi o ona esiteki ua faatulagaina, ae latou te lē iaoaoina i latou ia malamalama i le mataupu faavae o le salamo, faatuatua ia Keriso le Alo o le Atua soifua, ma e uiga i le papatisoga ma le meaalofa o le Agaga Paia e ala i le faaee o lima, pe a ovalu tausaga le matutua, ia i ai le uagasala i luga o ulu o matua.
26 Aua o le a avea lenei mea o se tulafono i e nonofo i aSiona, po o soo se tasi o ona siteki ua faatulagaina.
27 Ma ia apapatisoina a latou fanau mo le efaamagaloina o a latou agasala pe a ivalu tausaga le matutua, ma maua le faaeega o lima.
28 Ma ia latou aoao foi a latou fanau ia atatalo, ma savavali tonu i luma o le Alii.
29 Ma ia faamamalu foi e e nonofo i Siona le aso aSapati ia tausia i le paia.
30 Ma ia manatua foi e ua nonofo i Siona a latou galuega, o le tulaga e oo i ai le tofia o i latou e galulue, i le faamaoni atoa; ona o le a manatua le paie i luma o le Alii.
31 O lenei, o Aʼu, o le Alii, ua Ou lē fiafia i e ua nonofo i Siona, ona o loo i ai le apaie i totonu o i latou; ma ua tutupu aʼe foi a latou fanau i le eamioleaga; ua latou lē isaili foi ma le naunautai ʼoa o le faavavau, ae ua tumu o latou mata i le matapeʼapeʼa.
32 O nei mea ua lē tatau ona i ai, ma e ao ina aveese mai totonu o i latou; o le mea lea, ia tuu atu i laʼu auauna o Oliva Kaotui e avatu nei upu i le laueleele o Siona.
33 Ma Ou te tuu atu ia te i latou se poloaiga—o ia o lē e lē faia ana atatalo i luma o le Alii i lona vaitau, ia tuu atu o ia ia emanatua i luma o le faamasino o loʼu nuu.
34 O nei aupu ua moni ma faamaoni; o le mea lea, aua neʼi solia i latou, pe eaveese mai ai.
35 Faauta, o Aʼu o le aAlefa ma le Omeka, ma Ou te vave ealu atu lava. Amene.


text:
Saili Togiola nisi avanoa mo lumana’i o fanau aoga atunuu
O le tau sailiga o nisi avanoa e mafai ai ona agava’a nisi o fanau mo sikolasipi, o se tasi lea o mataupu na laualuga i se talanoaga sa faia e le alii kovana ma kovana o nisi o Setete a le malo tele, i le vaiaso na te’a nei.
Na taua e le matua ia Togiola Tulafono e faapea, o se tasi o faafitauli o lo o feagai ma le malo, o le taugata o le totogi o aoga, ma ua avea lea ma itu ua vaapiapi ai avanoa sikolasipi e mafai ona maua e tama ma teine aoga.
“Sa ou talanoa i kovana o nisi o setete o le malo tele ina ia faailoa mai ia te a’u, pe i ai nisi auala e mafai ona latou fesoasoani mai i fanau aoga a Amerika Samoa, e faataugofie ai le totogi o a latou aoaoga pe afai latou te mananao e o atu e aooga i a latou aoga,” o le saunoaga lea a Togiola.
O le fesoasoani la lea ua tuuina, ua mafai ai ona tutusa le pili aoga e totogi e tamaiti aoga o lo o aumau i setete nei, ma fanau aoga a Amerika Samoa e agai atu ma aooga i a latou aoga nei.
Na taua e le alii kovana i luga o lana polokalama i le vaiaso na tea nei e faapea, o lea fesoasoani o le a mafai ai ona faaopoopo isi tamaiti aoga i le lisi o tamaiti e agavaa i sikolasipi, aua o lea o le a faaitiitia tupe e totogi mo le tama ma le teine aoga e toatasi e pei ona masani ai.
Saunoa Togiola, o le faafitauli o lo o tulai mai i soo se aoga i setete o le malo tele, e toeititi lava a faalima le maualuga o le pili e totogi e fanau mai fafo pe a fa’atusatusa i pili a tamaiti aoga lava ia o le setete.
Mai le faitau selau ma selau o tama ma teine e faauu mai i Vasega 12 i totonu o aoga maualuluga a le atunuu i tausaga taitasi, pe a na o le 20 i le toa 30 tamaiti aoga e agavaa i sikolasipi, o le isi vaega atoa, a le maua loa se avanoa e aoga ai i le kolisi po o avanoa sikolasipi ia, o lona uiga ua muta le olaga aoaoina, ma o se tasi lena o auala o lo o taumafai pea le alii kovana e saili ai ni fesoasoani ina ia mafai ona fesoasoani mo fanau aoga a le atunuu.
O le tausaga foi na tea nei na faalauiloa ai e le alii kovana se tasi o ana taumafaiga ina ia faaulufale polokalame ma mataupu e mafai ona ave mo le ta’i 4 tausaga i totonu o le kolisi tuufaatasi, ina ia taofia ai le toe soona malaga o fanau aoga i fafo e aooga ai, ae o le a mafai lava ona saili a latou faailoga i totonu o le atunuu.
“Ua i ai le faamoemoe afai loa ae mautu mai talanoaga ma fuafuaga e pei ona matou faia ma alii kovana ia, ona i ai lea o le fuafuaga o le a amataina lenei fuafuaga fou i le tausaga aoga fou o loo lumana’i nei, ina ia televave ma lelei fuafuaga mo le manuia o aoga a fanau mo le latou lumanai manuia,” o le saunoaga lea a le alii kovana.
E ese mai i taumafai mo le tau sailiina lea o se tulaga manuia mo fanau i le lumanai, o le isi auala lea ua taumafai i ai kovana uma o le Iunaite Setete e pei ona talanoaina i le latou fonotaga faaletausaga sa faia i le vaiaso na tea neii North Carolina, o le toe unaia lea o fanau i le faia o mataupu ma aoaoga Faa Saienitisi, ona ua maitauina le pau maualalo o togi e maua e tamaiti aoga a Amerika mai isi atunuu o le lalolagi i mataupu tau Saienitisi.
Saunoa Togiola, o lo o tulaga 17 Amerika i atunuu ole lalolagi pe a faatulaga tamaiti aoga i le mataupu o le Faa Saienisi ma o se tulaga ua maitauina ai le pau maualalo o aoaoga i totonu o le malo tele i le mataupu Saienisi.
O le faanaunauga o alii kovana e pei ona talanoaina i le latou fonotaga, ia toe faamalosia polokalame sa faia i tausaga ua mavae e unaia ai fanau aoga latou te faia gaioiga i mea fou o loo gaosia e pei o TV, telefoni, computer, IPod ma isi lava ituaiga oloa fou ua vaaia le televave o lona agai mai i lenei vaitaimi o le olaga.
Fai mai Togiola, afai e manuia fanau aoga, o le a manuia foi atunuu ma avea ai i latou nei ma taitai mo le lumanai o le malo.


text:
(II Timoteo . 1 : 12)
Na silafia lelei e Tamasese ma nai o tatou tua’ā ua lagomau mai tiasā, le faigata o a latou taumafaiga mo se Samoa tutoatasi. Ae sa finau lava e lafoai iai le soifua ma le ola, auā ua mautinoa lelei i le loto ma ua talitonu, e saunia e le Atua lo tatou saolotoga. E le i vale le tōfā sāili a nai o tatou mātua, auā ua latou iloa lelei le alofa ma le faamaoni o le Atua. A o le malosi foi lea sa faapupula e Paulo ia Timoteo i le taugagaifo o lona la. Ia faaauaū le meaalofa mai le Atua. Ia le faavaivai i le valaauina ua tofia ai e talai atu le talalelei. Ia le mata’uleagaina le galuega faaaposetolo, ma ia gaua’i i le a’oa’o atu i nuu ese. Fai mai Paulo, O le mea lea ua Tigaina ai a’u i ia mea; a ou te le mā lava , auā ua ou iloa o ia ua ou faatuatua iai ,,,, “


text:
Maea ona tofia sui o ‘Komiti o Suiga’
Na fa’aalia e ni isi o le komiti sa lagolagoina le paga a Lolo Matalasi Moliga ma Lemanu Peleti Sialega Mauga, lo latou le manana’o e tuuina suafa o tagata sa i le isi itu, i totonu o a latou komiti. E pei ona fa’aleo e se tasi o tina, afai o le manulauti a Lolo ma Lemanu e faamuamua tagata, e tatau foi la ona ave le la faamuamua i tagata sa gapatia i le la faamoemoe.
Na faafetaia e Lolo finagalo ma atugaluga o sui o le komiti i lenei mataupu, peitai i lona talitonuga, o faaiuga faapea e na o taitai lava e faia, o le mafuaaga foi lena na tofia ai taitai, o i latou na e faia faaiuga i mataupu faapea.
“O le ma talitonuga ma le afioga i le alii Senatoa ia Lemanu, tatou aapa atu i tua i fanau a le atunuu o lo o i ai le atamai ma le poto, ina ia mafai ona tatou galulue faatasi e fau ai se malo manuia ma se malo lelei,” o le saunoaga lea a Lolo.
“Ta’u mai e oe se tagata o lo o i tua ete silafia o lo o i ai le atamai ma le agavaa e talafeagai ai ona galue i ofisa taitasi nei, ona ma aveese lea o igoa o tagata ua ma tuuina i ai ae tuu i ai le tagata lena, ina ia mafai ai ona manuia le sologa lelei la tatou galuega,” o le isi lea saunoaga a Lolo.
O le aso 6-14 o Tesema ua faatulaga e amata galulue ai le Komiti mo Suiga a le paga a Lolo Matalasi Moliga ma Lemanu Peleti Sialega Mauga, mo le iloiloina o tulaga uma o lo o i ai galuega a le malo i le taimi nei, a’o le’i se’e atu le nofoaiga fou mo le taitaiga o le malo mo le isi fa tausaga, e pei ona fa’alauiloa mai e le Ta’ita’ifono o le Komiti mo Suiga a Lolo ma Lemanu, le afioga Afoa Moega Lutu, i se fonotaga sa faia i le afiafi o le Aso Lulu, i Matu’u.
Na faatumulia le fonotaga i sui o le komiti ma e na lolofi atu latou te fia molimauina ulua’i tofiga ua amata ona agai atu i ai le nofoaiga fou.
E 44 Ofisa eseese o le malo ua maea ona tofia i ai komiti taitasi latou te asia ma vaavaaia, i le lalo o le faatautaiga a taitai komiti ma ona fesoasoani e toalua faapea ai ma totino o komiti taitasi.
O ni isi o Ofisa iloga o le malo e pei o le Ofisa o le Kovana, ua tofia i ai Dr. Oreta Crichton ma Muagututia Leapai Faaola; Matagaluega Tupe ua tofia i ai Falema’o Pili ma Fala Sualevai; Matagaluega o leoleo ua tofia i ai Peseta Dennis Lutu, Saitia Maui’a ma Papalii Marion Fitisemanu.
O le Ofisa o le loia sili ua tofia i ai Ameko Pato ma Faga Fualaau; Matagaluega Tagata Faigaluega ua tofia i ai Le’i Sonny Thompson ma Eseneiaso Liu; Matagaluega Soifua Maloloina ua tofia i ai Dr. Victor Tofaeono ma Tuileama Nua; Ofisa Su’etusi ua tofia i ai Tuika Tuika, ma le Matagaluega Puipuiga Lotoifale ua tofia i ai CMS Iuni Savusa ma Vaito’a Hans Langkilde.
I Ofisa tumaoti e pei o le ASPA ua tofia i ai Utu Abe Malae ma John Utu; O le LBJ ua tofia i ai Dr. Fuata I’atala ma Rep. Faimealelei Anothy Allen.
Na saunoa isi sui o le komiti, afai o se tagata sa galue muamua i se Ofisa o le malo i tausaga ua mavae, e le tatau ona toe tuuina i ai lona igoa i le komiti o suiga lea ua tofia latou te asia lea ofisa, aua o le a atili ai lava ona tulai mai faaletonu i lena ofisa.
Na faamanino e Lolo i le la komiti e faapea, “E le faapea ua tofi oe e te taitai i le komiti o suiga poo se totino foi o le komiti i ofisa eseese a le malo, ona e manatu lea o oe o le a e taitaia le Ofisa lena pe ete galue ai foi, e leai, e leai lava se fesootaiga o a tatou komiti o suiga ma le filifiliga o taitai o ofisa ma matagaluega a le malo, o le faaiuga lena e patino ia maua ma Lemanu”.
O le tiute a komiti o suiga e pei ona faamanino e Lolo i komiti taitasi, e le o le o e sailiili ni faaletonu pe vaavaai po o i ai ni faiga pi’opi’o i totonu o Ofisa ma Matagaluega a le malo, ae o le taumafai e saili le tulaga o lo o i ai le malo e fuafua i ai galuega pe a oo i le taimi e tutulai mai ai mo leisi fa tausaga.
“Ia fai la outou galuega i le loto maualalo, aua ne’i aafia ai isi uso a tagata o lo o galulue ai i totonu o Ofisa a ia fai i auala lelei, aua ne’i faia i ni auala e tupu ai ni vevesi a ia fai i le poto ma fai fiafia a outou galuega, ia maua e outou le galulue faatasi i komiti ma taitai komiti, ma fai a outou galuega ma le faamaoni,” o le saunoaga lea a Lolo.
Saunoa Lolo e faapea, pe ova atu lava ma le ta’i 20 sui o komiti taitasi e le afaina lea i lona manatu, pau lona lagona ia maua uma e tagata le avanoa e fai ai i latou ma sui o le Komiti o Suiga, aua e le o tagata uma sa galulue i le la faamoemoe ma Lemanu e maua avanoa e galulue ai i le malo, peitai afai e maua le avanoa e tautua ai i le Komiti o Suiga, o se tulaga lelei lea mo tagata uma.
Ae na saunoa Afoa e faapea, pau tiute a komiti e fai o le vaavaai o le tulaga o lo o i ai le malo ae le tatau ona vaavaai masei.
“E le o tatou o ni leoleo suesue poo ni FBI, pau la tatou galuega e fai o le sailiili ma vaavaai,” o le saunoaga lea a Afoa.


text:
Mataupu 46
Ua faufauleaga Amalekia ia avea ma tupu—Ua sisi ae e Moronae le tagavai o le saolotoga—Ua ia tomatauina le nuu ia puipui la latou tapuaiga—O e ua talitonu faamaoni ua taua o Kerisiano—O le a faasaoina se toe vaega o Iosefa—Ua sosola Amalekia ma e faatuiese i le laueleele o Nifae—O i latou o e e le lagolagoina le faamoemoe o le saolotoga o le a fasiotia. E tusa o le 73–72 T.L.M.
1 Ma sa oo ina o le toatele o e sa le fia faalogo i upu a Helamana ma ona uso, sa faapotopoto faatasi e faasaga tetee i o latou uso.
2 Ma o lenei faauta, sa latou feita tele, sa oo ina latou mauai e fasioti i latou.
3 O lenei o le taitai o i latou o e na feita e faasaga i o latou uso o se tagata tino ese ma le malosi; ma o lona igoa o Amalekia.
4 Ma sa manao Amalekia ia avea o ia ma tupu; ma o tagata ia o e sa feita sa latou mananao foi ia avea o ia ma o latou tupu; ma o le toatele o i latou o afaamasino maualalalo o le laueleele, ma sa latou saili mo le pule.
5 Ma sa taitaiina i latou i upu faaviivii a Amalekia, e faapea afai latou te lagolagoina o ia ma faatu o ia e avea ma o latou tupu o le a ia faia i latou ma pule i luga o le nuu.
6 Sa faapea ona taitaieseina i latou e Amalekia i le faatuiese, e ui lava i le talaiga a Helamana ma ona uso, ioe, e ui lava i lo latou matua faaeteete tele i le leoleoina o le ekalesia, ona o i latou o faitaulaga sili o le ekalesia.
7 Ma sa i ai le toatele i le ekalesia o e sa talitonu i upu faaviivii a Amalekia, o le mea lea na latou faatuiese atu ai lava mai le ekalesia; ma sa faapea ona lugā ma tugā tele ai mataupu o le nuu o Nifae, e ui i lo latou amanumalo tele sa latou maua ia sa Lamanā, ma lo latou olioli tele sa maua ona o le laveaiina o i latou e le aao o le Alii.
8 Ua faapea ona tatou vaai ai i le avave tele ona galo i le fanauga a tagata o le Alii lo latou Atua, ioe, le vave tele ona fai o le amioletonu, ma taitaieseina e le ua leaga.
9 Ioe, ma ua tatou vaai ai foi i le aamioleaga tele e mafai e se tagata amioleaga e toatasi ona faatupuina i totonu o le fanauga a tagata.
10 Ioe, ua tatou vaai o Amalekia, ona o ia o se tagata faitogafiti poto leaga ma o se tagata mauupu faaviivii, sa ia taitai ese ai loto o tagata e toatele e fai le amioleaga; ioe, ma saili e faaumatia le ekalesia a le Atua, ma faaumatia le faavae o le asaolotoga lea na tuuina mai e le Atua ia te i latou, po o se faamanuiaga lea na auina mai e le Atua i luga o le laueleele mo le emanuia o e e amiotonu.
11 Ma o lenei sa oo ina ua faalogo Moronae, o le sa avea ma ataitaiau sili o autau a sa Nifaē, i nei faatuiesega, sa ita o ia ia Amalekia.
12 Ma sa oo ina saeia e ia lona ofu; ma sa ia ave sina fasi mea, ma ia tusi ai i luga—amo le manatuaina o lo tatou Atua, ma la tatou tapuaiga, ma le saolotoga, ma lo tatou filemu, a tatou ava, ma a tatou fanau—ma ia nonoaina i luga o le pito o se pou.
13 Ma sa ia faamaulu lona puloutau, ma lona ufifatafata, ma ana talita, ma sulu lona ofutau faataamilo i ona sulugatiti; ma sa ia ave le pou, lea sa i ai i lona pito lona ofu ua sasae, (ma sa ia taua o le tagavai o le saolotoga) ma sa ifo o ia lava i le eleele, ma ia tatalo faatauanau atu i lona Atua mo faamanuiaga o le saolotoga ia malolo ifo i luga o ona uso, pe afai e i ai pea se vaega o tagata Kerisiano e totoe e fai mo i latou le laueleele—
14 Ona sa faapea ona taua o tagata uma sa talitonu moni ia Keriso, o e sa auai i le ekalesia a le Atua, e i latou o e sa le auai i le ekalesia.
15 Ma o i latou o e sa auai i le ekalesia sa faamaoni; ioe, o i latou uma o e sa talitonu moni ia Keriso sa latou ave ma le fiafia i o latou luga le asuafa o Keriso, po o le au eKerisiano e pei ona sa taua ai i latou, ona o lo latou talitonu ia Keriso o le o le a afio mai.
16 Ma o lea, na tatalo atu ai Moronae, i le taimi lea, ina ia mafai ona alofagia le faamoemoe o le au Kerisiano, ma le saolotoga o le laueleele.
17 Ma sa oo ina ua uma ona ia sasaa atu lona agaga i le Atua, sa ia taua le laueleele atoa lea sa i le itu i saute o le laueleele o aTuufua, ioe, ma i se aotelega, le laueleele uma lea, i matu uma ma saute—O se laueleele filifilia, ma laueleele o le saolotoga.
18 Ma sa ia fai mai: E moni o le a le tuu lava e le Atua i tatou, o e ua inosia ona ua tatou ave i o tatou luga le suafa o Keriso, ia solia i tatou i lalo ma faaumatiaina, vagana ai ua tatou aumaia i o tatou luga e ala ia tatou lava solitulafono.
19 Ma ina ua uma ona fai mai e Moronae o nei upu, sa ia alu atu i totonu o le nuu, ua faaagiagia atu i le ea le vaega o lona aofu na sasae, ina ia mafai e tagata uma ona iloa mai tusitusiga ia na ia tusia i luga o le vaega o le ofu na sasae, ma alaga atu ma se leo tele, ua fai atu:
20 Faauta, soo se tasi e loto ia faatumauina lenei tagavai i luga o le laueleele, ia latou o mai i luma i le malosi o le Alii, ma ulu atu i se feagaiga o le a latou faatumauina a latou aia, ma la latou tapuaiga, ina ia faamanuiaina i latou e le Alii le Atua.
21 Ma sa oo ina ua uma ona alaga atu e Moronae o nei upu, faauta, sa taufetuli faatasi mai le nuu ma o latou ofutau ua sulu faataamilo i o latou sulugatiti, ma saeia o latou ofu e fai ma faailoga, po o se feagaiga, o le a latou le tuulafoaiina lava le Alii lo latou Atua; pe, i ni isi upu, afai latou te solia poloaiga a le Atua, pe pauu atu i le solitulafono, ma amama e ave i o latou luga le suafa o Keriso, ia saeia i latou e le Atua e pei lava ona latou saeia o latou ofu.
22 O lenei o le feagaiga lenei sa latou faia, ma sa latou lafo atu o latou ofu i vae o Moronae, ua fai mai: Matou te osi feagaiga ma lo matou Atua, ia faaumatia i matou, e pei lava o o matou uso i le laueleele i matu, pe afai matou te pauu atu i le solitulafono; ioe, ia lafoina e ia i matou i vae o o matou fili, e pei lava ona matou lafo atu o matou ofu i ou vae ia soli i lalo e vae, pe afai matou te pauu atu i le solitulafono.
23 Sa fai atu Moronae ia te i latou: Faauta, o i tatou o se toe vaega o le fanau a Iakopo; ioe, o i tatou o se toe vaega o le afanau a eIosefa, o le e ona le iʼofu na saeia e ona uso i ni fasi ie e tele; ioe, ma o lenei faauta, ia tatou manatua e tausi i poloaiga a le Atua, a leai o le a saeia o tatou ofu e o tatou uso, ma lafo i tatou i le falepuipui, pe faatau atu i tatou, pe fasiotia.
24 Ioe, ia tatou faasaoina lo tatou saolotoga o se atoe vaega o Iosefa; ioe, ia tatou manatua upu a Iakopo, ae lei maliu o ia, aua faauta, sa vaai o ia ua faasaoina se vaega o le toega o le ofu o Iosefa ma sa lē pala. Ma sa fai mai o ia—E pei ona faasaoina lenei toega o le ofu o lou atalii, o le a faapea lava ona faasaoina e le aao o le Atua se etoe vaega o le fanau a lou atalii, ma ia avea mo ia lava, ao le vaega e totoe o le fanau a Iosefa o le a fano, e pei lava o le vaega na totoe o lona ofu.
25 O lenei faauta, ua aumai e lenei mea le faanoanoa i lou agaga; e ui i lea, ua olioli lou agaga i lou atalii, ona o lena vaega o lana fanau lea o le a avea i le Atua.
26 O lenei faauta, o le gagana lea a Iakopo.
27 Ma o lenei o ai na te iloa ae le o le toe vaega o le fanau a Iosefa, lea o le a fano e pei o lona ofu, o i latou ia o e ua faatuiese mai ia te i tatou? Ioe, ma o i tatou foi ia pe afai tatou te le tutumau mausali i le faatuatua ia Keriso.
28 Ma o lenei sa oo ina ua uma ona fai atu e Moronae nei upu sa alu atu o ia, ma auina atu foi ni avefeau i vaega uma o le laueleele sa i ai faatuiesega, ma faapotopoto faatasi tagata uma o e sa mananao e faatumauina lo latou saolotoga, e tutu tetee faasaga atu ia Amalekia ma i latou o e na faatuiese, o e ua taua o sa Amalekiā.
29 Ma sa oo ina ua vaai Amalekia ua sili atu ona toatele tagata a Moronae nai lo sa Amaleki—ma sa ia vaai foi ua masalosalo ona tagata e uiga i le tonu o le faamoemoe ua latou faia—o lea, i le fefe nei ona le maua le faamoemoe, na ia ave ai i latou o ona tagata o e na mananao i ai, ma ua o ese atu i le laueleele o Nifae.
30 O lenei sa manatu Moronae sa le tatau ona toe maua e sa Lamanā se malosi faateleina; o lea na manatu ai o ia e sisio mai tagata o Amalekia, pe taofi i latou ma toe aumai i latou, ma ia fasioti Amalekia; ioe, ona sa ia iloa o le a ia faaosoina sa Lamanā ia feita e faasaga mai ia te i latou, ma uunai i latou ia o mai tau e faasaga mai ia te i latou; ma sa iloa e ia o le a fai e Amalekia lenei mea ina ia mafai ona ia maua ai o ona faamoemoega.
31 O lea na manatu ai Moronae e tatau ona ia ave o ana autau, o e ua latou faapotopoto faatasi i latou lava, ma ua faaauupegaina i latou lava, ma ua ulu atu i se feagaiga e tausi le filemu—ma sa oo ina ave e ia lana autau ma savali atu i fafo faatasi ma ona faleie i le vao, e sisio mai Amalekia i le vao.
32 Ma sa oo ina faia e ia e tusa ma ona manao, ma savali atu i le vao, ma taofi mai autau a Amalekia.
33 Ma sa oo ina sosola Amalekia ma se vaega toaitiiti o ana tagata, ae o e na totoe na tuu mai i lima o Moronae ma sa toe ave i latou i tua i le laueleele o Saraʼemila.
34 O lenei, ona o Moronae o se tagata o le na atofia e faamasino sili ma le leo o le nuu, o lea na i ai ia te ia le pule e faia ai soo se mea e tusa ma le mea e loto i ai, i autau a sa Nifaē, e faatu ma faaaoga ai le pule i luga o i latou.
35 Ma sa oo ina o soo se tasi o sa Amalekiā sa le fia ulu i le feagaiga e lagolago le faamoemoe o le saolotoga, ina ia mafai ona latou maua pea se malo saoloto, sa ia faatonu ia fasiotia; ma sa i ai se toaitiiti sa latou faafitia le feagaiga o le saolotoga.
36 Ma sa oo foi ina ia faatonu atu, ia sisi i luga le tagavai o le saolotoga i olo uma sa i le laueleele atoa, lea sa maua e sa Nifaē; ma sa faapea ona faatu e Moronae le tagavai o le saolotoga i sa Nifaē.
37 Ma sa amata ona latou toe maua o le filemu i le laueleele; ma sa faapea ona latou tausia o le filemu i le laueleele seia oo mai toeitiiti lava i le faaiuga o le lona sefulu iva o tausaga o le nofoaiga a faamasino.
38 Ma sa faatumauina foi e Helamana ma afaitaulaga sili le maopoopo i le ekalesia; ioe, sa oo lava ina latou maua le filemu tele ma le olioli i le ekalesia i le va o le fa tausaga.
39 Ma sa oo ina feoti le toatele, ma le atalitonu mausali ua togiolaina o latou agaga e le Alii o Iesu Keriso; o lea na latou o ese atu ai i fafo mai le lalolagi ma le olioli.
40 Ma sa i ai ni isi o e na oti i mai-fiva, ia sa masani ona pepesi i le laueleele i ni isi vaitau o le tausaga—ae sa le toatele naua na feoti i mai-fiva, ona o le lelei tele o le tele o alaau ma aa na saunia e le Atua e aveese ai le pogai o mai, ia sa maua ai tagata ona o le uiga o le tau—
41 Ae sa toatele e na oti i le tele o o latou tausaga; ma o i latou o e na oti ma le faatuatua ia Keriso ua afiafia ia te ia, e pei ona ao ina tatau ona tatou manatu i ai.


text:
Falepuipui Julia Matau ae faanofovaavaaia lana tama o Andrea
E tasi le tausaga ma le aso e tasi lea ua faasala ai e le faamasinoga feterale i Oakland i Kalefonia, le tina lea sa vaavaaia tulaga o tupe fesoasoani mai le feterale mo le Ofisa o le U’una’i Legal Service Corporation, i le falepuipui feterale, atoa ai ma lona toe totogia o le $159,763, ae o lona alo, ua faanofoaavaaia mo le tausaga atoa, faatasi ai ma le poloaina na te toe totogia se vaega tupe i le malo feterale.
O le aso 29 o Me lea ua poloaina ai e le faamasinoga feterale ia Julie Matau, e tatau ona ripoti atu ai i le toese e amata ona tuli lona faasalaga, i le maea ai lea o le fofogaina o a la faasalaga ma lana tama o Andrea Matau i le vaiaso nei.
O Julie na tali ioe i le moliaga mamafa o le faia lea o ni gaioiga tau faasese i tupe a le feterale, ae o Andrea na tali ioe i le moliaga mama o le gaoiina lea o tupe a le feterale.
E lata i le $160,000 le tupe na tuuaia e le feterale Julie ma lana tama na o la gaoiina, peitai i faamaumauga a le faamasinoga na taua ai e faapea, o le $128,000 o lea tupe sa alu lea ia Julie ma lona aiga, nai lo le tuuina atu i tagata e vaivai le tamaoaiga na aafia i faiga sau ma tulaga tau feusuaiga, lea na mafua ai ona faatula’i le tautua a lenei Ofisa.
Na talosaga le malo feterale i le faamasinoga e loka Julie mo le 30 masina, ae faanofovaavaaia lana tama mo le 12 masina, peitai i le faaiuga a le faamasinoga, ua poloaina ai lona tuliina o le tausaga atoa ma le asoe tasi i le falepuipui, 3 tausaga e nofovaavaaia ai, ma le ta’i 8 itula i le vaiaso mo le taimi atoa lea o le a faanofovaavaaia ai na te tuliina, na te faatinoina ai galuega mo tagata lautele.
Ae mo Andrea, e 12 masina lea ua faanofovaavaaia ai o ia, e aofia ai le 6 masina e taofia ai o ia i lona aiga. Ua poloaina foi lona faatinoina o galuega mo tagata lautele i le umi e 8 itula i le vaiaso mo le umi o lana faanofovaavaaia.
O le ali’i loia lea sa fa’auluulu i ai le Ofisa o le U’una’i ia Wagner ua ta’usalaina i moliaga o le ave fa’agaoi lea o tupe a le feterale, lea ua fa’amoemoe e lau lona faasalaga i le aso 2 Aperila, i le faamasinoga feterale i St. Lousi, Missouri.
E ui e lei tuuina mai se tali a le loia a Julie o Elizabeth Falk ina ua fesiligia e le Samoa News e uiga i lenei mataupu, peitai i lana faafinauga sa tuuina atu i le faamasinoga, sa ia teena ai le faafinauga a le malo e faapea, e le o taliaina lava e le ua molia lana mea sese sa faia.
Fai mai Falk, na saini e Julie se tautinoga umi toe tele e faailoa ai le sese o lana mea sa fai, e ala i le faia lea o gaioiga e aafia ai tupe a le feterale.
Fai mai Falk, sa iloa e Julie e sese le mea sa ia faia, o le ala foi lena e lei tuuina atu ai lenei mataupu e faamasinoina, ae ua faaiu i se maliliega e pei ona ia tali ioe ai i lona moliaga.
Sa teena foi faafinauga a le malo fai mai e leai se mea lelei na faia e Julie mo tagata Amerika Samoa, ao galue ai mo le U’una’i.
faaliliu Ausage Fausia